text:
Wednesday, November 30, 2011
SEND-OFF DAGITI SCOUTS PARA ITI PROVINCIAL JAMBORETTE
Cabugao, Ilocos Sur (Nobiembre 30, 2011) – Umabot iti 120 a Boys Scouts iti Grade 4,5, ken 6 manipud iti 23 a pageskuelaan-elementaria ti ili a Cabugao ti nagrubuat a kinuyog ti 25 nga Scouters iti ikub ti Cabugao South Central School, Brgy. Bonifacio, Cabugao, Ilocos Sur idi bigat ti Nobiembre 30, 2011 a no sadino a ditoy ket agatendarda iti maaramid a 30th BSP-Ilocos Sur Council Jamborette a maangay iti Brgy. Nansuagao, Caoayan, Ilocos Sur mangrugi iti Disiembre 1 ken agpatingga iti Disiembre 4, 2011.
Dua a minibus ti naarkila a pagluganan dagiti Scouts. Kas BSP Municipal Committee Honorary Chairman, personal a nakipagpalubos ni Mayor Edgardo “Ediboy” S. Cobangbang, Jr. a kaduana da District BSP Coordinator Francis A. de la Cruz, OIC Supervisor for Public Schools Helen V. Siruno ken nagannak ken kabagian dagiti Boy Scouts a nangted ti moral ken pinansial a suporta kadagiti annakda.
“Maragsakankami unay ta immaynakami kinita ni Mayor Ediboy a nangital-o iti moralmi amin ken naisangayan ti pabalonna iti papanmi idiay Caoayan,” kuna ni Mr. Donato Sajor, aktibo a maestro iti DepEd District a lider ken Scouter.
Segun ken ni Mr. Francis la Cruz, District BSP Coordinator , dagiti sumaganad ti nangbukel ti grupoda a maki-Jamborette.
89 ti dati a bilang ti mapan nga scouts ngem naganay a 120 gapu ta agragut met ti dadduma a mapan agpadas a maki-Jamboree. # (Rinetrato ken Insurat ni JOED S. SAJONIA)
Posted by Bayan ng Cabugao, Ilocos Sur at 10:02 AM 0 comments
Tuesday, November 29, 2011
DIRECT SEEDING, 5 EKTARIA A DEMO-FARM TI SITIO CALLAGUIP
Cabugao, Ilocos Sur (Nobiembre 29, 2011) - Bunga ti nadur-as a panagsukisok ti Ilocos Integrated Agricultural Research Consortium (ILIARC), DA-Ilocos Norte Provincial Center, Batac City, agdiskubreda kadagiti klase ti pagay a maiyannatup kadagiti disso ti pagtatalonan nga adda iti kategoria ti saline (magam-odan ti apgad), submerge (kalubuan ken lungog), rainfed (agpannuray ti tudo), irrigated (adda pasayakna).
Babaen ti pannuporta ti Gobierno Munisipal babaen ti panangidaulo ni Mayor Edgardo “Ediboy” S. Cobangbang, Jr., nagkammayet ti ILIARC-INPC ken DA-LGU Cabugao a nangorganisar ti Techno-Demo Research ti lima nga ektaria iti Sitio Callaguip, Barangay Baclig, Cabugao, Ilocos Sur a buklen ti 10 a Farmer-Cooperators nga idauluan ni Edgardo Garcia ita a 2nd Cropping 2011-2012.
Idi Nobiembre 26, 2011, naaramid ti panagmulada babaen ti “direct seeding” wenno pannakaiwaris a natanang ti napatubo a bukel ti pagay iti naisaganan a pagtatalonan nga apagsalapasap ti danumna. Tinarawidwidan da Edwin Joseph Franco, Agriculturist ti ILIARC-INPC ken Dionicia R. Seatriz, Municipal Technologist, DA-LGU Cabugao ti pannakaiwaris dagiti bukel ti pagay.
Imbatad ni Franco a dumtengto ti panawen nga agsaltek ti maapit iti Hybrid (maximum plateau) ket maysa nga estratehiada ti pannakapatanor ti dadduma a klase ti pagay a mangbalanse ti panagbaba ti maapit. Kangrunaan a programa ti Gobierno Nasional ti panangpatasna ti kasapulan a pagtaraon ti lumublobo a populasion kasta met iti LGU’s, innayon ti Agrikultor. Daytoy ti gapuna a dida agsarday nga agsukisok ti mamulaan ta adu pay laeng ti nakatiwangwang a dagdaga/bangkag iti Rehion Uno a masakupanda a mabalin a mamulaan (mapadanuman ken maiyiras) ti wagas a pannakamulana.
Panggep pay ti panagsukisok a maiwayat ti panagsanay dagiti mannalon tapno kalpasan daytoy a demo-farming ket nakasagananto metten dagiti sumaruno a mangimula kadagitoy a klase ti pagay kadagiti sabsabali a disso ti pagtatalonan. Bassit laeng ti pagdumaanda iti proseso iti pannakaipatungpal ti Techno-demo ti Hybrid daytoy a baro a takuat ti DA-ILIARC.
Manamnama a nangato ti bilang ti maapit no mataripato a nasayaat ti mula a pagay ken kasla inbred ti kaaduan a sagudayna ket agtultuloy met ti panangmonitor ti taga-DA-ILIARC-INPC ken DA-LGU Cabugao agingga a mapasingkedan nga agballigi ti Techno-Demo Research. # (Web Research)
Posted by Bayan ng Cabugao, Ilocos Sur at 11:55 AM 0 comments
Monday, November 28, 2011
UMAAYAMTAYO TI TAEKWONDO, BALITOK KEN SILVER TI INABAKDA!
Cabugao, Ilocos Sur (Nobiembre 28, 2011) – Uppat nga umaayam iti Taekwondo babaen ti Ilocos Sur Taekwondo Chapter ken taga-Cabugao, Ilocos Sur ti nangyalat ti dua a balitok, maysa a silver ken semi-finalist iti kalleppas a dangadang itoy nga ay-ayam a nabansagan ti BATANG PINOY 2011 a naangay sadiay FVR Gymnasium, Baguio City idi Nobiembre 24-27, 2011.
Dagiti sumaganad nga umaayam ken inyawidda a balligi:
Malaksid iti Semi-finalist, dagiti tallo a kangrunaan a Taekwondo Players ket maikasada manen para iti salisal ti NATIONAL BATANG PINOY a maaramid inton Disiembre 10-13, 2011 sadiay Naga City.
Iti ibibisita ti Taekwondo Team nga imbagian ni Coach Romel S. Singson iti opisina ni Mayor Edgardo “Ediboy” S. Cobangbang, Jr., inapresiar ti Alkalde dagitoy a balligi ken pammadayaw a nagun-od dagitoy nga umaayam. Kalaksidan itoy, nanayonan pay ti panagtalekda iti bukodda a bagi ken kabaelan a makidangadang manen iti nangatngato a benneg ket mamati ti Mayor a mapagballigian dagiti umaayam daytoy a sumaruno a pannakisalipda.
Nagyaman met ti grupo ti Taekwondo Team iti pammigbig ken agtultuloy a suporta ni Mayor Ediboy kadagiti naragpatda a balligi a nakaidayawanda ken iti ili ken probinsiada a naggapuanda.
“Gapu iti pannarabay ken suporta ni Mayor Ediboy iti grupomi, isu pay ti inspirasionmi a manggaw-at ti balligi- uray manen ti papanmi idiay Naga City,” imbatad ni Coach Singson.
“Nagasat daytoy nga administrasion ta adda ti kas ken ni Sir Ediboy a patron ti sports a mangmangted ti importansia ti pagduyosan dagiti annakmi. Siguro inted ni Apo Dios a sagudayda daytoy a Taekwondo ta iti baet ti kinababbai ti kinataoda, natibkerda met nga agduyos ti martial arts,” innayon met ti dua nga inna a taga-LGU nga adda annakda a sursurotenda no mapanda agsanay ken makisalip.
Ti Taekwondo ket maysa a klase ti ay-ayam a mangtubay ti disiplina iti agtutubo, mangitandudo iti ehersisio a kasapulan ti salun-at, mangitag-ay ti kinasiasino ti agduyos babaen iti popularidad agsipud ta maibilang daytoy kadagiti nalatak nga ay-ayam a mapagsasalipan ita iti tay-ak ti sports.
Daydi Dios-ti-Aluadna a Maestro Franklin Singson ti University of Northern Philippines (UNP) ti pioneer ti Taekwondo ditoy Ilocos Sur. Maysa a Karate Blackbelter ken mangisursuro idi ti subject ti BS Criminology. Segun ken ni Romel a barona, nadiskubre ti amana ti Taekwondo a napintas nga ay-ayam a maisaknap kadagiti agtutubo ken ubbing ta mayataday daytoy nga ay-ayam ti pannakapasayaat ti panagdakkelda no la ketdi aginteresadoda a sursuruen. # (Insurat ni JOED S. SAJONIA)
Posted by Bayan ng Cabugao, Ilocos Sur at 3:45 PM 0 comments
Sunday, November 27, 2011
CABUGAO YOUTH ATHLETES SHINE IN TAEKWONDO, BADMINTON TOURNAMENTS
Dondon Edward Pichay and Mia Monique Suniega defeated all their competitors in the Level C Mixed Doubles at the 8th SOTX Badminton Cup held at the Don Antonio Sports Center in Commonwealth, Quezon City last November 26, 2011. They were declared champions in that category when they defeated a varsity team from Baguio City in three grueling sets, a Manila-based team in two sets and a Pampanga team in two highly engaging sets.
Representing the Cabugao Badminton Club, Dondon and Mia were awarded gold medals each and SOTX shoes as prizes. This is the first time the Cabugao Badminton Club was involved in badminton tournament action in Metro Manila although both of them have had experiences playing at Palarong Pambansa – the national sports competition for elementary and high school.
Meanwhile, the Cabugao Taekwondo Club recently joined the Batang Pinoy 2011 competition held in Baguio City from November 24 – 27, 2011. Dseudenn Pyvan Pasia and Keybert Lee Lumbania garnered gold in their respective weights while Jamela Mae Paligutan garnered silver and Angelika Camille Reintar entered the semifinal rounds. All medalists qualified to join the National Batang Pinoy 2011 which will be held in Naga City this December.
Our young athletes in these two sports events are starting to make great strides and with the support of the Local Government Unit through the auspices of Hon. Mayor Edgardo S. Cobangbang Jr., we could achieve greater goals and take pride in our young athletes.
Posted by Bayan ng Cabugao, Ilocos Sur at 10:18 AM 0 comments
Saturday, November 26, 2011
NAYON NGA HDPE TUBE, INTED NI DIPUTADO RYAN ITI BRGY. ARNAP
Cabugao, Ilocos Sur – Idi Nobiembre 24, 2011, sinabat dagiti opisiales ken lumugar ti Barangay Arnap nga idauluan ni Kapitan Teodoro Tabula ti bagon a nagkarga iti 17 a rolyo ti High Density Polyetylene Tube (HDPE Tube), 60 metros ti kaatiddogna a nayon ti inted ni Diputado Ronald V. Singson idi Setiembre 23, 2010 tapno makompleto ti mainstolar a pamaltuadan dagiti bumarangay iti mainum a danumda.
Daytoy a proyekto ket impaay ni Diputado Ryan Luis V. Singson, kabsat ni nag-Diputado Ronald V. Singson.
Iti sumuno nga aldaw, Nobiembre 25, 2011, simmangbay ni Diputado Ryan agraman ti grupona iti Barangay Arnap ket binayabay ida dagiti opisiales ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno iyawatda daytoy a proyekto kadagiti lumugar babaen kadagiti opisiales nga idauluan ni Brgy. Captain Teodoro Tabula.
Nagyaman ti Kapitan ken dagiti kameng ti Konsehona kada Diputado Ryan ken Mayor Ediboy iti naited a proyekto. Inulit ti Kapitan nga imbaga ti panangipategda ken panangaywanda kadagitoy a naited a pagnam-ayanda kadagiti kalugaranna. Imbatad pay ni Kapitan Tabula a nabuslon ti panagayat ti Pamilia Singson ti barangayda agsipud ta ni met laeng Gov. Luis “Chavit” Singson ti nangted ti sigud a tubo ti gripoda ditoy a barangay.
Kalpasan a nayawat ti proyekto, naaramid ti panagsalsaludsod dagiti taga-Media kas iti pannakabagi ti DWRS Commando Radyo, CORE TV kada Mayor Ediboy ken ni Diputado Ryan.
Ti panamagkakamang ti kalsada ken pannakasementoda ti kapatgan nga imbaga ni Mayor Ediboy. Ken pannakaaramid pay dagiti dadduma pay a nasken a proyekto para kadagiti umili. Binigbig met ti Mayor dagiti proyekto a naited ni Diputado Ronald iti ili a Cabugao kasta metten ti panangitultuloy a pannangted ni Diputado Ryan.
Imbatad met ni Diputado Ryan nga adu pay ti proyekto nga umay iti Umuna a Distrito. Kangrunaan a dinakamat ti Diputado ti pannakasemento dagiti kalsada, computers a maited kadagiti pagadalan, pannakapasayaat ti pagdagusan dagiti Surfers idiay Barangay Sabang a pangatrakar ti Turismo, pannakaidur-as ti Airport ti Vigan City tapno maakomodar dagiti dadakkel nga airlines kas iti PAL ken panamagbalinna nga umuna nga Economic Zone santo Freeport Zone ti Port Salomague. Innayon pay ti agkabannuag a Diputado a dagitoy ti kangrunaan nga itrabahona idiay Kongreso ken opisina ti Philippine Economic Zone Authority (PEZA) tapno naan-anayen a maited ti panagdur-as ti Umuna a Distrito.
Naisaruno ti pananggetteng ni Diputado Ryan ti laso a mangipalnaad ti mabalinen a pannakausar ti baro a kalsada a nakongkreto iti Barangay Pila a no sadino a ditoy ket nagatendar dagiti opisiales ti Barangay nga idauluan ni Kapitan Romeo Galamgam.
Binayabay da Vice Mayor Danny Q. Gazmen, ABC President, Rizal Brgy. Captain Teddy U. Soller, Kapitanes ken lumugar ni Diputado Ryan kabayatan nga iyawatna kadagiti lumugar daytoy a kalleppas a proyekto. # (Insurat ni JOED S. SAJONIA/Rinetrato, ab/photography)
Posted by Bayan ng Cabugao, Ilocos Sur at 2:21 PM 0 comments
DILG-ILOCOS SUR MEETING, NAANGAY SADIAY BARANGAY DARDARAT
Cabugao, Ilocos Sur (Nobiembre 25, 2011) – Naangay ti Monthly Conference ti Department of the Interior and Local Government (DILG)-Ilocos Sur a buklen ti 30 a Local Government Operations Officers (LGOO’s) a naggapu kadagiti Munisipalidad ti Ilocos Sur a pakaibilangan ni Mrs. Connie Quinola, LGOO ti ili a Cabugao (Host Municipality) idi Nobiembre 25, 2011 sadiay pasdek ti Dardarat Pavilion, Barangay Dardarat, Cabugao, Ilocos Sur.
Napili ti Barangay Dardarat a nakaangayan ti komperensia agsipud ta kayatda met a kitaen ti agdindinamag a Mangrove Plantation-da, Malaga Fish Culture ken ti Dardarat Tulongan Savings Association, segun iti maysa a DILG Officer a nagatendar.
Iti panagsarita ni Brgy. Captain Danny Garcia, nagyaman ta napilida ti barangayda a pakaangayan ti binulan a miting dagiti LGOO’s iti intero nga Ilocos Sur nga idauluan ni Ms. Victoria H. Ramos, Provincial Director ti DILG.
Innayon ti Kapitan a dagitoy a proyektoda ket makatulong unay kadakuada ta iti masapulanda ket saanda a marigatan ti usarenda iti pagsangailida, mayabuloy kadagiti nagminatay ken dadduma pay a paggastuan ti Barangay a didan dakamaten ti pundoda ti IRA.
“Very enterprising ti Barangay Dardarat. Kayatmi a matulad dagiti barangay a masakupanmi,” imbaga ti maysa pay a DILG Officer.
Maysa pay daytoy a panggep ti panagmiting dagiti LGOO’s iti Barangay Dardarat. Malaksid iti on-site orientation, natratar pay dagiti binulan a reportsda (kangrunaan dagiti backlog) tapno masulnitan ken masimpa, pakaseknan ti internal nga organisasionda, ken maadaptarda met dagiti idea ken wagas ti naballigi a barangay kadagiti dadduma a Munisipalidad.
Nagatendar met ni Mayor Edgardo “Ediboy” S. Cobangbang, Jr. iti nadakamat a miting. Iti panagsaritana, binigbig ti Mayor ti pagrebbengan dagiti opisiales ti DILG a mangsursuro kadagiti opisiales-lokal iti episiente a panangakem ti responsibilidadda partikular iti aspeto ti panangidaulo ken pannakaipagteng ti serbisio kadagiti umili. Nagyaman met dagiti opisiales ti DILG iti pannakitaripnong ti Mayor iti mitingda.
“Agyamanak unay ta malaksid kadagiti adu a pammadayawen a nagun-od ti Barangaymi, mapaspasangasangan manen a maisalip iti sabali ken nangatngato a benneg ti pakontes ket pagyamanak met ken ni Mayor Ediboy ta siak latta ti maibabaon kadagiti seminar pakaseknan ti Coastal Barangays kas iti panagatendarko ti seminar idiay Lingayen ket ditoy a manayonan ti kaammuak iti panangidur-as pay ti Barangaymi ken ti ilitayo a Cabugao,” impeksa ni Brgy. Captain Garcia. # (Insurat ken rinetrato ni JOED S. SAJONIA)
Posted by Bayan ng Cabugao, Ilocos Sur at 1:24 PM 0 comments
Subscribe to: Posts (Atom)


c: text/html

text:
Tuesday, August 20, 2013
BAGYO MARING, AKSION AGAD TI MDRRMC
Cabugao, Ilocos Sur – Apaman a naisibet ti Bagyo Labuyo, simmaruno a simrek ti Bagyo Maring iti lokalidad ti Ilokos a nangipagteng iti napigsa ken napaut a panagtudtudona. Daytoy ti nangitunda iti pannakalayus dagiti nababa ti dissona a lugar ken kabalbalayan kadagiti barangay ti ili a Cabugao, Ilocos Sur.
Nupay idi aldaw ti Domingo (Agosto 18, 2013) iti panangipautna ti tudo, nagtignay a dagus ti puersa ti Municipal Disaster Risk Reduction and Management Council (MDRRMC) nga idauluan da Engr. Nestor B. Somera ken ni Engr. Crescencio C. Formoso a nagrekurida kadagiti apektado a barangay ken iti Poblasion. Pinagkurrida dagiti behikulo ti Munisipio ken linukatanda dagiti Hotline Numbers a naisangrat a para kadagiti adda iti barangay.
Idi Agosto 19, 2013, nagkammayet ti grupo ti MSWDO nga idauluan ni MSWD Officer Lydia S. Gazmen ken dagiti kameng ti MDRRMC a napan nangited ti relief goods iti maseknan a lumugar iti barangay a naapektaran kas iti Brgy. Sabang gapu iti didigra a pinataud ti Bagyo Maring. Ken Maisarsaruno met dagiti dadduma pay a barangay a maikkan iti tulong.( Brgy. Daclapan, Namruangan, Turod, Sitio Callaguip, Brgy. Baclig ken Barangay Quezon)
Dagitoy nga aksion ken inisiatiba ket resulta ti napintas ken sistematiko a panagtutunos dagiti Opisina ken Ahensia iti salinong ti LGU-Cabugao nga idauluan ni Mayor Edgardo “Ediboy” S. Cobangbang, Jr. tapno maaksionan a dagus ken maipaay dagiti kasapulan dagiti apektado nga umili no tiempo ti kalamidad. # (Web In-Action)
Posted by Bayan ng Cabugao, Ilocos Sur at 8:59 AM
Subscribe to: Post Comments (Atom)

robotstxt: allowed

filter: keep


text:
PANANGTALDIAP ITI NAPALABAS | TI PROKLAMASION
Maysa nga Ultimatum iti Nagan ti Dios?
“No diyo aramiden daytoy, . . . babaen ti tulong ti Dios, rauten ken naan-anay a gubatenkayo agingga a maparmek ken agtulnogkayo iti Simbaan ken iti Ari. Alaek dagiti assawa ken annakyo ket adipenek ida, . . . sa alaek dagiti sanikuayo ken aramidek ti amin tapno madangrankayo. . . . No addanto matay ken madangran, saanto a ti Ari wenno dakami ti mapabasol no di ket dakayo.”
BAYAT a naiwaragawag dagiti opisial a pakaammo, mabalin a maysa daytan kadagiti di nainkalintegan a deklarasion. Paset dayta ti proklamasion a naawagan iti el Requerimiento iti Espaniol. Bayat ti maika-16 a siglo, nasken a sipipigsa nga ibasa dayta dagiti Espaniol a konkistador apaman a makasangladda kadagiti kontinente ti America a panggepda a sakupen.
Ania ti eksakto nga impakaammo dagiti konkistador kadagiti lumugar, ken apay?
Inkapilitan a Panangkomberte iti Katolisismo
Di nagbayag kalpasan a simmanglad ni Columbus kadagiti kontinente ti America idi 1492, naginnagawan ti Espania ken Portugal nga iturayan dagiti lugar a kataktakuatda. Gapu ta agpada nga ibilangda ti papa kas pannakabagi ni Kristo ditoy daga, kiniddawda a risutenna ti ririda. Imbilin ti papa a dagiti kataktakuat a lugar ket bingayen ti simbaan para iti Espania ken Portugal iti kondision a mangibaon dagita a pagilian kadagiti misionero a mangkomberte kadagiti katutubo.
Bayat a nagtultuloy ti panangsakup, inkagumaan ti ari ti Espania a pagbalinen a legal ti pananggundaway dagiti konkistador. Inkalintegan dagiti Espaniol a tangay nagtignay ti papa kas pannakabagi ti Dios idi intedna kadakuada dagiti daga, nawaya dagiti konkistador a manglimitar iti wayawaya dagiti katutubo ken mangaramid iti aniaman a kayatda kadakuada ken kadagiti sanikuada.
Nangaramid dagiti Espaniol iti dokumento a mangipakaammo kadagiti lumugar maipapan iti desision ti papa. Naikalikagum kadagiti katutubo nga awatenda ti Kristianidad ken agpaiturayda iti ari ti Espania. No sumukir dagiti lumugar, patien dagiti Espaniol a “nainkalintegan” a gubatenda ida iti nagan ti Dios.
“Inrasonda a saan a dakes ti kinaranggas no la ket nainkalintegan ti makagapu. Gapu iti dayta, nangimbento ti Espania kadagiti ipapanda a nainkalintegan a rason.”—Francis Sullivan, Jesuita a propesor ti teolohia
“Di Nainkalintegan, Nagdakes, Nakababain”
Imbilin ti ari ti Espania a maibasa ti proklamasion tapno saan a makonsiensia ken tapno maikalintegan ti panangsakupna iti nadumaduma a lugar. Sakbay a mangraut dagiti konkistador, bayat nga addada pay laeng iti barko wenno no makasangladdan, ibasada ti proklamasion kadagiti lumugar a di makatarus iti lengguahe dagiti taga-Europa. No dadduma, maibasa pay ketdi dayta kadagiti kalapaw a pinanawanen dagiti napabutngan a katutubo.
Dayta a gandat nga inkapilitan a panangkomberte ket nagresulta iti masaker. Kas pagarigan, agarup 2,000 iti tribu nga Araucanian ti napapatay iti rinnupak idiay Chile idi 1550. Maipapan kadagiti di napapatay, ti konkistador a ni Pedro de Valdivia kinunana iti ari: “Dua gasut ti naputdan iti ima ken agong gapu iti isusukirda nupay namin-adun a nangibaonak kadagiti mensahero ken nangtedak kadagiti bilin [ti proklamasion] kas imbilinyo Madaydayaw nga Ari.” *
Ti pannakaibasa ti proklamasion ket mabalin a nangep-ep iti konsiensia dagiti rimmaut. Ngem bassit laeng ti naaramidan dayta iti pannakaisaknap ti relihion dagiti Espaniol. Kastoy ti insurat ti misionero a praile idi maika-16 a siglo a ni Bartolomé de las Casas a nakasaksi kadagiti epekto ti proklamasion: “Uray diak dakamaten ti nagdakes a reputasion nga imbungana iti Nakristianuan a relihion, talaga a di nainkalintegan, nagdakes, nakababain, minamauyong ken minamaag dayta a bilin!” Malmalday a kinuna ti historiador a ni Gonzalo Fernández de Oviedo a gapu iti pannakamasaker dagiti katutubo kadagiti kontinente ti America, nagdakes ti damo nga impresionda iti Kristianidad.
Ti kadi Dios ti mapabasol kadagita a kinaulpit dagiti agtuturay iti gobierno ken iti simbaan a naaramid kano iti nagan ti Dios? Kuna ti Biblia: “Adayo koma iti pudno a Dios nga agtignay a sidadangkes, ken iti Mannakabalin-amin nga agtignay a di nainkalintegan!”—Job 34:10.
^ par. 12 Sigun iti dadduma a reperensia, nawaswas ti proklamasion idi 1573.


text:
Cabugao, Ilocos Sur – Intuyang dagiti Municipal Scouting Committee Officials a buklen ti mangisursuro ti Deped Cabugao District, Local Officials, ken nagannak babaen ti panangidaulo da Honorary Chairman, Mayor Edgardo “Ediboy” S. Cobangbang, Jr. ken Chairman, Atty. Rex Augustus S. Morales iti pannakaangay ti tallo nga aldaw a camping dagiti Boy Scouts, Scoutmasters ken dadduma pay nga opisial ti BSP Municipal ken Provincial Chapters manipud Nobiembre 11 agingga iti 13, 2011 iti School Ground ti Cabugao South Central School babaen iti Tema: “Scouting Builds Community”.
Pormal a naluktan ti Cabugao District Camporal idi Nobiembre 11, 2011 babaen iti ababa a programa a dinar-ayan dagiti Scouts, Scouters, Officials ken Guests. Naaramid ti Rededication to the Scout Oath/Law, naibasa ti BSP Vision and Mission ken naipresentar dagiti nagpartisipar iti tallo nga aldaw a Camporal.
Timmaripnong da Mayor Edgardo “Ediboy” S. Cobangbang, Jr., BSP Municipal Honorary Chairman ken Atty. Rex Augustus S. Morales BSP Chairman kas panagsaganadda iti Cabugao Scouting Commitee ken dadduma pay nga opisiales ti Boy Scouts agraman dagiti Barangay Officials/Police nga idauluan ni Camp Director, Bonifacio Brgy. Captain Valentin S. Tuyor, Jr. Nagpaay nga Emcee’s da Troop Leaders Imelda Lopez ken Vilma Manantan.
Iti Nobiembre 12, 2011, naisangrat a KAWAN Field Day ket binagi dagiti ub-ubbing nga scouts (Cub Scout) ti nangipakita ti regta ken kabaelanda a nagpabuya kalpasan ti pannakaaramid ti maysa a programa iti School back stage ti CSCS.
Iti panagmensahe ni Mayor Ediboy, inulitna manen ti kimmablaaw, nagyaman nangruna kadagiti nagaget ken naanus a mangisursuro ken nagannak a naanus a makigamgamulo ken mangitantandudo kadagiti kakastoy nga aktibidad a mangmuli ti kabaelan ken mangitunda kadagiti ubbing nga agbalin a lider ken makipagbangon iti komunidad ken pagilian.
Nagpaay nga Emcee’s da Troop Leaders Imelda Lopez ken Vilma Manantan.
Pannakatubay dagiti ubbing nga agbalin a nasayaat a makipagili ti kangrunaan nga anag ken pagturongan ti panagsarita da Vice Mayor Danny Q. Gazmen, Brgy. Capt. Valentin S. Tuyor, Jr., Mrs. Helen V. Siruno, Principal 3, OIC District Supervisor ken Camp Chief ken Dr. Gil Savellano, Principal ken BSP Executive, Ilocos Sur Council. Immatendar met ni Mrs. Melvi Siababa-Sajonia, Principal ti Turod Elementary School, Turod, Cabugao, Ilocos Sur.
Kada-Zona (4 Zones) ti nakabingayan dagiti nagpartisipar a Kab Scout (Kawan). Kalpasan ti programa, naaramid ti salip iti Candle Relay, Chinese Relay, Knot Tying, Ball and Bottle Relay. Naited ti gunggona dagiti napagasatan nga ubbing ken sona. Nagpaay nga Emcee’s da: Kawan Leaders: Regie Serna, Angelita Pacis ken Odette Somera.
Iti Nobiembre 13, naituloy ti pannakaaramid dagiti naiplano nga aktibidades. Naaramid ti community service babaen kadagiti scouts a tinarabay dagiti scouters. Naaramid ti closing program and awarding ceremonies iti salinong ti narangpaya nga akasia a dinar-ayan ni Vice Mayor Danny Q. Gazmen ken binayabay dagiti Institutional Representatives a buklen ti kaaduan a mangisursuro manipud kadagiti nadumaduma a pageskuelaan ti barangays ti ili a Cabugao. Sinerraan ni BSP District Commissioner Helen V. Siruno ti aktibidad. Nagyaman ti opisial iti amin a nagpartisipar kangrunaan ti suporta ti Gobierno Munisipal ti Cabugao nga idauluan ni Mayor Edgardo “Ediboy” S. Cobangbang, Jr. iti panagballigi ti Cabugao District Camporal 2011.# (Rinetrato ken insurat ni JOED SABIO SAJONIA)
BOY SCOUTS
MUNICIPAL SCOUTING COMMITTEE OFFICIALS


text:
La Union Idi ken Ita
MODERNO A LA UNION
Iti agdama, “ubing” pay ti La Union no idilig kadagiti laklakay a probinsia a kas iti Pangasinan, Ilocos Sur, Ilocos Norte, Pampanga, Cebu, Cavite ken dadduma pay. Maysa daytoy a class-A, progresibo ken dumurdur-as a probinsia. Ipasingked ti 155 a tawennan (nabangon idi 1850) ti kinapudno ti sigud a parmata—maysa a probinsia a sipipinget nga agturong iti kappia, rang-ay ken idudur-as. Nangrugi laeng iti sangadosena nga ili ngem addaan itan iti 19 nga ili ken maysa a siudad. Dagiti walo a nainayon nga ili: Santol, San Gabriel, Bagulin, Burgos, Pugo, Tubao, Rosario ken Sudipen. Nupay madmadlaw a naparpardas ti irurukbos ti ekonomia kadagiti ili nga adda iti igid ti baybay, kumamkamakam metten dagiti adda iti kabambantayan. Dakkel la ketdi a nakatulongna iti nakapagsaknapen a moderno nga impraestraktura iti idudur-as itan daytoy a probinsia iti tay-ak ti agrikultura, komersio ken industria. Iti tartaraudi ti 1990, indeklara ti nasional a liderato a maysa ti La Union kadagiti 12 a rehional a sentro ti industria iti pagilian.
NABARA NGA AWIS TI APLAYA
Nanipud pay naituyang ti linteg militar (martial law) iti Filipinas idi 1972, ad-adda a dimmur-as ti La Union gapu iti komersio, isasarungkar dagiti negosiante ken panagtagilako manipud kadagiti kaarruba a probinsia. Kada ili, addaan iti aldaw ti tienda. Malaksid iti pagay ken tabako, agpatpatanor dagiti agindeg iti kapas, seda, niog, cacao, mangga ken natnateng. Adda sangsanga dagiti kangrunaan a banko ti komersio ken banko a pagideposituan iti San Fernando. Adda met rehional nga opisina ti Central Bank of the Philippines ditoy. Maguyguyugoy dagiti turista kadagiti makaay-ayo nga aplaya nangruna iti arinunos ti tunggal lawas. Ngarud, kasla nagtubo nga uong ti bilang dagiti napaadu a baro a pagpallailangan iti kadaratan nga aplaya iti nagbaetan ti Bauang ken San Fernando. Pudno a nakayawanen dagiti Filipino iti “beach fever.” Masarakan iti maysa a namayengmeng a turod ti Siudad ti San Fernando ti kakaisuna a botanical garden iti amianan ti Metro Manila. Dagiti dadduma a nangayed a disso a pagaayat a pagpasiaran dagiti turista isu ti Pindangan Ruins ken Poro Point iti akin-abagatan a paset ti siudad.


text:
SAN ESTEBAN, Ilocos Sur – Baro a biag iti mangngalap a taga-Barangay Bateria ditoy nga ili kalpasan a nalasatanna ti panagkatangkatangna iti nadawel a taaw idi Hunio 20.
Segun iti report, nagpataaw idi rabii ti Hunio 19 ni Tata Roming Magno, 70, residente iti nadakamat a barangay, inyawidna dagiti iket iti agsapa, sa nagrakit a nagsubli iti taaw tapno mapanna alikumkomen dagiti dadduma a naipakat nga iketna ngem saanen a nakaawid gapu iti napigsa nga angin ken dalluyon.
Kinuna ni Tata Roming a natalna pay met laeng ti baybay idi agpataaw ngem kellaat lattan a pimmigsa ti angin nga arig nanglukot iti rakit ken nangirareb kenkuana.
Kinuna ti lakay nga inggalutna ti bagina iti rakit ket daytoy ti nagbalin a salbabidana tunggal dumuprak ti dakkel a dalluyon.
Saan nga immibbet ti lakay iti rakitna agingga nga impaigid ida ti dalluyon iti Barangay Lingsat, Sta. Maria.
Source: TAWID NEWS TEAM
http://www.tawidnewsmag.com/2012/06/mangngalap-naitawtaw-iti-baybay-gapu-iti-napigsa-dalluyon/


text:
Bassit La Kadi Dayta a Kamali a Pannakaawat?
Nakita ti bassit nga ubing ti asuk nga ipugpugso ti pabrika ket dimmakkel dayta a kasla kapas nga ulep. Impapanna nga agar-aramid ti pabrika kadagiti ulep. Makapakatawa ti kasta a bassit a kamali a pannakaawat ti ubing. Ngem saan a kasta ti dakkel a kamali a pannakaawat ta apektaranna ti biagtayo. Kas pagarigan, no di umiso ti pannakaawattayo iti naisurat iti bote ti agas, mabalin nga adda dagiti serioso nga epektona.
Mabalin a naserserioso pay ti epektona no kamali ti pannakaawattayo iti naespirituan a bambanag. Kas pagarigan, nagkamali ti dadduma iti pannakaawatda kadagiti pannursuro ni Jesus. (Juan 6:48-68) Imbes nga itultuloyda ti agsursuro, inlaksidda ketdi ti amin nga insurona. Nagsayang!
Agbasbasaka kadi iti Biblia tapno agpaidalan? Nagsayaat dayta. Ngem adda kadi posibilidadna a mabalin a kamali ti maawatam iti nabasam? Kasta ti mapaspasamak iti adu. Kitaem ti tallo a gagangay a kamali a pannakaawat.
Kamali ti maawatan ti dadduma iti bilin ti Biblia nga “agbutengka iti pudno a Dios.” Impapanda a masapul a napalalo ti panagbutengtayo iti Dios. (Eclesiastes 12:13) Ngem saan a kasta ti kayat ti Dios a marikna dagiti agdaydayaw kenkuana. Kunana: “Dika agbuteng, ta addaak kenka. Dika agtalangkiaw, ta siak ti Diosmo. Patibkerenkanto. Pudno a tulongankanto.” (Isaias 41:10) Ti simple a kaipapanan ti panagbuteng iti Dios ket ti nauneg a panagraem ken panagamanga kenkuana.
Adda dagiti di umiso ti pannakaawatna iti daytoy a sasao ti Dios: “Iti tunggal banag adda naituding a tiempo, . . . tiempo ti pannakayanak ken tiempo ti ipapatay.” Impagarupda nga inkeddengen ti Dios ti eksakto nga oras a matay ti maysa a tao. (Eclesiastes 3:1, 2) Ngem ti tuktukoyen laeng dagita a bersikulo ket ti siklo ti biag ken ipakpakitana nga agturongtayo amin iti ipapatay. Isursuro pay ti Sao ti Dios nga adda epekto dagiti desisiontayo iti kapaut ti biagtayo. Kas pagarigan, mabasatayo: “Ti mismo a panagbuteng ken Jehova mangnayonto iti al-aldaw.” (Proverbio 10:27; Salmo 90:10; Isaias 55:3) Kasano? Kas pagarigan, gapu ta ikabkabilangantayo ti Sao ti Dios, liklikantayo dagiti aramid a pagdaksan ti salun-attayo kas iti panagbartek ken immoralidad.—1 Corinto 6:9, 10.
Literal ti pannakaawat ti dadduma iti ibagbaga ti Biblia a ti langlangit ken daga ket “maipaay iti apuy,” isu nga ipapanda a dadaelento ti Dios daytoy a planeta. (2 Pedro 3:7) Ngem ikarkari ti Dios a dina pulos ipalubos a madadael ti literal a daga. ‘Imbangon ti Dios ti daga kadagiti naipasdek a dissona; saanto a mapagdiwengdiweng dayta agingga iti agnanayon.’ (Salmo 104:5; Isaias 45:18) Saan a ti literal a planeta no di ket daytoy dakes a sistema ti bambanag ti lubong ti permanente nga agpatingga, a kas man la lamuten ti apuy. Ti met ngay langlangit? No nausar dayta a sao iti literal a pamay-an, mabalin a tuktukoyenna ti tangatang, ti nabituen nga uniberso, wenno ti paggigianan ti Dios. Awan kadagita ti madadaelto.
APAY A SABALI TI PANNAKAAWATDA ITI BIBLIA NO DADDUMA?
Kas makitam kadagita a pagarigan, kaaduanna a kamali ti pannakaawat dagiti tattao iti nabasada iti Biblia. Ngem apay nga ipalubos ti Dios a mapasamak dayta? Mabalin nga irason ti dadduma: ‘No talaga a ti Dios ti kasisiriban ken ammona ti amin, inikkannatayo koma iti libro a nalawag ti pannakaisuratna tapno nalaka a maawatan ti amin. Apay a saan a kasta ti inaramidna?’ Panunotem ti tallo a rason no apay a masansan a kamali ti pannakaawat ti dadduma iti Biblia.
Nadisenio ti Biblia iti pamay-an a maawatan dagidiay napakumbaba ken sidadaan nga agsursuro. Imbaga ni Jesus iti Amana: “Idaydayawka iti publiko, Ama, Apo ti langit ken daga, agsipud ta dagitoy a banag siaannad nga inlimedmo kadagiti mamasirib ken nasasaririt, ket impalgakmo ida kadagiti maladaga [wenno, ubbing].” (Lucas 10:21) Naisurat ti Biblia iti pamay-an a dagidiay laeng umiso ti kababalinna ti makatarus iti mensahe dayta. Kaaduanna a dagidiay napangato—a gagangay nga ugali ti “mamasirib ken nasasaririt” wenno nalalaing—ket kamali ti pannakaawatda iti Biblia. Ngem dagidiay agbasa iti Biblia nga addaan iti kababalin a kas iti ubing, a napakumbaba ken magagaran nga agsursuro, ad-adda a maawatanda ti mensahe ti Dios. Talaga a nagsayaat ti panangdisenio ti Dios iti Biblia!
Ti Biblia ket para kadagiti pudpudno a mayat nga agpatulong iti Dios a mangtarus iti dayta. Impakita ni Jesus a kasapulan dagiti tattao ti tulong tapno matarusanda a naimbag dagiti insurona. Kasano a maawatda ti tulong? Kinuna ni Jesus: “Ti katulongan, ti nasantuan nga espiritu, nga ibaonto ti Ama iti naganko, isuronto dayta kadakayo ti amin a bambanag.” (Juan 14:26) Isu nga ipapaay ti Dios ti nasantuan nga espirituna—ti nabileg a puersa nga us-usarenna—a mangtulong kadagiti tattao a mangtarus iti nabasada iti Biblia. Ngem saanna nga ited ti espirituna kadagiti saan nga agpatulong kenkuana isu a kaaduanna a saan a nalawag ti Biblia kadakuada. Tignayen met ti nasantuan nga espiritu dagidiay ad-adu ti ammona a Kristiano tapno tulonganda dagidiay mangikagkagumaan a maaddaan iti naun-uneg a pannakaawat.—Aramid 8:26-35.
Adda dagiti paset ti Biblia a maawatan laeng dagiti tattao iti umiso a tiempo iti historia. Kas pagarigan, naibilin ken propeta Daniel nga isuratna ti maysa a mensahe para iti masanguanan. Kinuna ti anghel: ‘Daniel, ilimedmo ti sasao ket [ikkam iti] selio ti libro, agingga iti tiempo ti panungpalan.’ Iti napalabas a ginasut a tawtawen, adu ti nangbasa iti libro ti Biblia a Daniel ngem talaga a dida naawatan. Uray ni Daniel a mismo, dina naawatan ti dadduma nga insuratna. Sipapakumbaba nga inaminna: “Nangngegko, ngem saanko a maawatan.” Siuumiso a maawatanto dagiti tattao ti padto ti Dios nga impaisuratna ken Daniel, ngem mapasamak laeng dayta iti partikular a tiempo ti historia a pinili ti Dios. Inlawlawag ti anghel: ‘Mapanka, Daniel, agsipud ta ti sasao nailimed ken [naikkan iti] selio agingga iti tiempo ti panungpalan.’ Asino ti makatarus iti mensahe ti Dios? “Awanto a pulos kadagiti nadangkes ti makaawat; ngem maawatanto dagidiay addaan iti pannakatarus.” (Daniel 12:4, 8-10) Ngarud, ipakaammo laeng ti Dios ti kaipapanan ti dadduma a paset ti Biblia no nadanonen ti umiso a tiempo.
Adda kadin kamali a pannakaawat idi dagiti Saksi ni Jehova maipapan iti Biblia gapu ta saan pay a dimteng ti umiso a tiempo? Wen. Ngem idi nadanonen ti tiempo ti Dios a lawlawagannan ti bambanag, dagus a binalbaliwanda ti pannakaawatda. Patienda a panangtulad dayta iti inaramid dagiti apostol ni Kristo a sipapakumbaba a nangbalbaliw kadagiti kapanunotanda no ilinteg ida ni Jesus idi.—Aramid 1:6, 7.
Ti imahinasion ti ubing maipapan iti paggapgapuan dagiti ulep ket mabalin a bassit la a kamali a pannakaawat. Ngem dakkel a banag dagiti pannursuro ti Biblia. Nakapatpateg ti mensahe ti Biblia isu a saan nga umdas a tarusam lattan a bukbukodmo babaen iti personal a panangbasam iti dayta. Isu nga agpatulongka tapno maawatam ti basbasaem. Agpatulongka kadagidiay napakumbaba a mangad-adal iti Biblia, kadagidiay agtaltalek iti nasantuan nga espiritu ti Dios tapno matarusanda ti Biblia, ken kadagidiay kombinsido nga itan ti tiempo a kayat ti Dios a maawatantayon a naimbag ti mensahe ti Biblia. Dika koma agpangadua a makisarita kadagiti Saksi ni Jehova wenno agbasa kadagiti nasukimat a naimbag nga artikulo iti website a jw.org/ilo. Ikarkari ti Biblia: ‘No agpukkawka maipaay iti mismo a pannakaawat, masarakamto ti pannakaammo iti Dios.’—Proverbio 2:3-5.


text:
Dagiti nagan
Ti moderno a
Tailandes a nagan ti golpo ket Ao Thai (
Tailandes: อ่าวไทย,
[ʔàːw tʰāj] (
denggen), "Golpo Tailandes") ken "Golpo ti Tailadia" ken naamponen a kas opisial a nagan ti bagi ti danum babaen ti
Gunglo ti Internasional a Hidrograpiko.
[2]Ti naganna iti
Malayo ken
Khmer ket agtultuloy a ti "Golpo ti Siam" (Teluk Siam ken Chhoung Samut Siem). Iti Tailandes, thi golpo ket historikal nga ammo a kas Ao Sayam (
Tailandes: อ่าวสยาม).
[3]
Daytoy ket kadawyan a nainaganan iti
Nalatak a Golpo (
Latin: Magnus Sinus) nga ammo dagiti Griego, Romano, Arabo, Persiano, ken dagiti Renasimiento a kartograpo sakbay dagiti adu nga iyu-umay dagiti Portuges nga eksplorador ket inikkatda ti ulimaw a
peninsula ti Ipus ti Dragon manipud iti Europeano a mapmapa iti lubong idi las-ud ti maika-16 a siglo.


text:
Wikipedia:Nagan ti espasio ti gandat
Ti nagan ti espasio ti gandat wenno nagan ti espasio ti Wikipedia ket nagan ti espasio a mangbukel kadagiti panid nga addaan iti pakaammo wenno tungtungan a maipanggep iti Wikipedia. Ti numero ti nagan ti espasio ket uppat (4).
Dagiti panid iti daytoy a nagan ti espasio ket kankanayon a mangrugi iti pasaruno wenno pasakbay iti Wikipedia:. Mabalin pay a maabot dagitoy babaen ti parbo a nagan iti WP: wenno ti pagalagadan ti (para iti ania man a sitio ti MediaWiki) pasakbay iti Project:.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Jeremias 26:1-24
26 Iti panangrugi ti naarian a panagturay ni Jehoiaquim+ nga anak ni Josias, ti ari ti Juda, daytoy a sao dimteng manipud ken Jehova, a kunkunana:2 “Daytoy ti kinuna ni Jehova, ‘Agtakderka iti paraangan ti balay ni Jehova,+ ket masapul a sawem maipapan kadagiti amin a siudad ti Juda nga um-umay tapno agruknoy iti balay ni Jehova ti amin a sasao nga ibilinkonto kenka a sawem kadakuada.+ Dika mangkissay iti maysa a sao.+3 Bareng umimdengdanto ket agsublida, tunggal maysa manipud iti dakes a dalanna,+ ket kasapulan nga agladingitakto iti didigra a pampanunotek nga ipakat kadakuada gapu iti kinadakes dagiti pannakilangenda.+4 Ket masapul a kunaem kadakuada: “Daytoy ti kinuna ni Jehova, ‘No saankayto nga umimdeng kaniak babaen ti pannagna iti lintegko+ nga inkabilko iti sanguananyo,+5 babaen ti panagimdeng iti sasao dagiti adipenko a mammadto, nga ibaonko kadakayo, a bimmangonak pay a nasapa ket imbaonko ida, isuda a saanyo nga inimdengan,+6 pagbalinekto, met, daytoy a balay a kas iti adda idiay Silo,+ ket daytoy a siudad pagbalinekto a lunod kadagiti amin a nasion iti daga.’”’”+7 Ket ti papadi ken dagiti mammadto ken amin dagiti umili nangrugi a mangngegda ni Jeremias a mangisasao kadagitoy a sasao iti balay ni Jehova.+8 Gapuna naaramid nga idi nalpas a sinao ni Jeremias ti isuamin nga imbilin kenkuana ni Jehova a sawenna kadagiti amin nga umili, idin isu tinengngel ti papadi ken dagiti mammadto ken amin dagiti umili, a kunkunada: “Mataykanto a di bumurong.+9 Apay a nagipadtoka iti nagan ni Jehova, a kinunam, ‘Kas iti adda idiay Silo+ ti pagbalinanto daytoy a balay, ket daytoy a mismo a siudad mapagwalangwalangto tapno maawanan iti agnanaed’?” Ket amin dagiti umili naguummongda iti aglikmut ni Jeremias iti balay ni Jehova.10 Idi agangay nangngeg dagiti prinsipe ti Juda dagitoy a sasao, ket simmang-atda manipud iti balay ti ari nga agturong iti balay ni Jehova+ ket nagtugawda iti pagserkan ti baro a ruangan ni Jehova.+11 Ket ti papadi ken dagiti mammadto rinugianda a kunaen kadagiti prinsipe ken kadagiti amin nga umili: “Iti daytoy a lalaki agpaay ti pannakaukom nga ipapatay,+ agsipud ta nagipadto maipapan iti daytoy a siudad kas iti nangngegyo kadagiti bukodyo a lapayag.”+12 Iti kasta kinuna ni Jeremias kadagiti amin a prinsipe ken kadagiti amin nga umili: “Ni Jehova ti nangibaon kaniak a mangipadto maipapan iti daytoy a balay ken maipapan iti daytoy a siudad iti amin a sasao a nangngegyo.+13 Ket ita pasayaatenyo ti daldalanyo ken dagiti pannakilangenyo,+ ket agtulnogkayo iti timek ni Jehova a Diosyo, ket ni Jehova agladingitto iti didigra a sinaona a maibusor kadakayo.+14 Ket no maipapan kaniak, adtoy addaak iti imayo.+ Aramidenyo kaniak ti maitunos iti naimbag ken ti maitunos iti umiso kadagiti matayo.+15 Isuna laeng ta siguraduenyo koma nga ammuen a, no papatayendak, awanan basol a dara ti iparparabawyo iti bagbagiyo ken iti daytoy a siudad ken kadagiti agnanaed kenkuana,+ ta iti kinapudnona imbaonnak kadakayo ni Jehova tapno sawek kadagiti lapayagyo dagitoy amin a sasao.”+16 Idin dagiti prinsipe+ ken amin dagiti umili kinunada iti papadi ken kadagiti mammadto: “Awan pannakaukom nga ipapatay nga agpaay iti daytoy a lalaki,+ ta iti nagan ni Jehova a Diostayo nga isu nagsao kadatayo.”+17 Kanayonanna pay, timmakder ti sumagmamano kadagiti lallakay ti daga ket rinugianda a kinuna iti intero a kongregasion dagiti umili:+18 “Ni met laeng Mikias+ ti Moreset+ agipadpadto idi iti kaaldawan ni Ezekias nga ari ti Juda+ ket kinunana kadagiti amin nga umili ti Juda, ‘Daytoy ti kinuna ni Jehova ti buybuyot: “Ti mismo a Sion maaradonto kas iti maysa a talon laeng,+ ket ti mismo a Jerusalem agbalinto a bunton laeng dagiti rebba,+ ket ti bantay ti Balay agpaayto kadagiti nangato a disso ti maysa a bakir.”’+19 Isu impamuspusan aya a papatayen ni Ezekias nga ari ti Juda ken dagiti amin a kameng ti Juda? Saan aya a nagbuteng ken Jehova ket pinaluknengna ti rupa ni Jehova,+ iti kasta ni Jehova nagladingit iti didigra a sinaona maibusor kadakuada?+ Gapuna agar-aramidtayo iti dakkel a didigra maibusor kadagiti kararuatayo.+20 “Ket adda met idi maysa a lalaki nga agipadpadto iti nagan ni Jehova, ni Uria nga anak ni Semaias manipud Kiriat-jearim.+ Ket isu nagipadpadto maibusor iti daytoy a siudad ken maibusor iti daytoy a daga maitunos iti amin a sasao ni Jeremias.21 Ket ni Ari Jehoiaquim+ ken amin dagiti nabileg a lallakina ken amin dagiti prinsipe nangngegda ti sasaona, ket rinugian ti ari nga inkagumaan ti panangpapatay kenkuana.+ Idi nangngegan dayta ni Uria dagus a nagbuteng+ ket nagtalaw ket dimteng iti Egipto.22 Ngem ni Ari Jehoiaquim nangibaon kadagiti lallaki a mapan idiay Egipto, ni Elnatan nga anak ni Acbor+ ken dadduma a lallaki a naikuyog kenkuana nga agturong idiay Egipto.23 Ket inruarda ni Uria manipud Egipto ket inyegda ken Ari Jehoiaquim, a nangkabil kenkuana kalpasanna babaen ti kampilan+ ket impuruakna ti natay a bagina iti pagitaneman ti annak dagiti umili.”24 Mainayon pay, ti ima ni Ahicam+ nga anak ni Safan+ ti adda idi ken Jeremias, tapno isu saanda nga iyawat iti ima dagiti umili tapno papapatayda.+


text:
LEKSION 4
Apay nga Inaramidmi ti Baro a Lubong a Patarus?
Pinullo a tawen a nagusar, nagimprenta, ken nagiwaras dagiti Saksi ni Jehova kadagiti nagduduma a bersion ti Biblia. Ngem nakitami a masapul a mangaramidkami iti baro a patarus tapno ad-adda a matulongan dagiti tattao a maaddaan iti “umiso a pannakaammo iti kinapudno,” nga isu ti pagayatan ti Dios para iti amin a tattao. (1 Timoteo 2:3, 4) Gapuna, idi 1950 inrugimi ti nangipablaak iti sumagmamano a paset ti Biblia iti moderno a lenguahe, ti Baro a Lubong a Patarus. Simamatalek ken siuumiso a naipatarus daytoy a Biblia iti nasurok a 130 a lenguahe.
Kasapulan ti Biblia a nalaka a matarusan. Agbalbaliw dagiti lenguahe iti panaglabas ti panawen, ken adu a patarus ti naglaon kadagiti saan a nalawag ken kadaanan a sasao a narigat a matarusan. Maysa pay, adda dagiti natakuatan a nagkauna a manuskrito a mas umiso ken as-asideg iti orihinal, a nagresulta iti nalawlawag a pannakatarus iti Hebreo, Aramaiko, ken Griego a sasao a nausar iti pannakaisurat ti Biblia.
Kasapulan ti patarus a saan a mangbalbaliw iti Sao ti Dios. Masapul a saan a balbaliwan dagiti agipatpatarus ti kaipapanan ti orihinal a sasao a nausar iti pannakaisurat ti Biblia. Ngem iti kaaduan a patarus, naikkat ti Jehova, a nagan ti Dios, iti Nasantuan a Kasuratan.
Kasapulan ti Biblia a mangpadayaw iti Autorna. (2 Samuel 23:2) Iti Baro a Lubong a Patarus, naisubli ti nagan ni Jehova iti agarup 7,000 a daras a nagparanganna kadagiti kadaanan a manuskrito ti Biblia, kas iti naipakita iti ladawan iti baba. (Salmo 83:18) Kas resulta ti adu a tawen a napinget a panagsukimat, daytoy a Biblia ket nagsayaat a basaen gapu ta silalawag nga iyallatiwna ti kapanunotan ti Dios. Naipatarus man ti Baro a Lubong a Patarus iti lenguaheyo wenno saan, iparegtami nga iyugaliyo a basaen ti Sao ni Jehova iti inaldaw.—Josue 1:8; Salmo 1:2, 3.
Apay nga inkeddengmi a kasapulan ti baro a patarus ti Biblia?
Ania ti nasayaat nga aramiden iti inaldaw dagiti mayat a mangammo iti pagayatan ti Dios?


text:
Nairuar iti Kasipngetan
“[Ni Jehova ti] nangayab kadakayo manipud iti kinasipnget nga agturong iti nakaskasdaaw a lawagna.”—1 PED. 2:9.
KANTA: 116, 102
1. Iladawanmo dagiti napasamak idi nadadael ti Jerusalem.
IDI 607 B.C.E., indauluan ni Ari Nabucodonosor II ti nagdakkel a buyot dagiti soldado a taga-Babilonia a nangraut iti Jerusalem. Maipapan iti dayta, kuna ti Biblia: ‘Pinapatay [ni Nabucodonosor] dagiti agtutuboda a lallaki babaen ti kampilan idiay balay ti santuarioda, saanna met a narikna ti panangngaasi iti agtutubo a lalaki wenno iti birhen, iti lakay wenno iti duduogan. . . . Pinuoranna ti balay ti pudno a Dios ket rinugpona ti pader ti Jerusalem; ket amin dagiti pagnanaedan a torrena pinuoranda iti apuy ken kasta met dagiti amin a matarigagayan nga aruatenna.’—2 Cron. 36:17, 19.
2. Ania a pakdaar maipapan iti pannakadadael ti Jerusalem ti impakauna ni Jehova, ket ania ti mapasamak kadagiti Judio?
2 Saan koma a pakasdaawan dagiti taga-Jerusalem ti pannakadadael ti siudadda. Adu a tawen nga impakdaar dagiti propeta ti Dios a no agtultuloy a sukiren dagiti Judio ti Linteg ti Dios, adipenen ida dagiti taga-Babilonia. Adunto a Judio ti mapapatay babaen ti espada; ngem dagiti makalibas, tungpal-biag a kontrolen idan ti Babilonia. (Jer. 15:2) Anianto ti kasasaadda sadiay? Adda kadi kaitungpalan dayta a pannakakautibo iti panawen dagiti Kristiano? No adda, kaano?
TI BIAGDA IDIAY BABILONIA
3. Ania ti nagdumaan ti pannakakautibo dagiti Israelita idiay Babilonia ken ti pannakaadipenda idiay Egipto?
3 Natungpal ti impadto dagiti propeta. Babaen ken Jeremias, imbaga ni Jehova kadagiti maadipen a Judio nga akseptarenda ti baro a kasasaadda ken agbiagda maitunos iti dayta. Kinunana: “Agibangonkayo kadagiti balay [idiay Babilonia] ket pagnaedanyo ida, ket agmulakayo kadagiti minuyongan ket kanenyo ti bungada. Kasta met, sapulenyo ti talna ti siudad a nangidestieruak kadakayo, ket agkararagkayo ken Jehova maigapu iti dayta, ta iti talnana maaddanto ti talna maipaay kadakayo.” (Jer. 29:5, 7) Nupay addada idiay Babilonia, normal ti panagbiag dagiti nagtulnog iti Dios. Impalubos dagiti taga-Babilonia a nawayada a mangaramid kadagiti pakaseknanda. Maipalubos pay a mapanda iti nagduduma a lugar iti Babilonia. Ti Babilonia idi ti sentro ti negosio ken komersio, ken paneknekan dagiti nasarakan a dokumento nga adu a Judio ti nakasursuro nga agnegosio, ket nakasursuro met ti dadduma nga agbalin a nalaing a trabahador. Bimmaknang pay ti dadduma a Judio. Ti pannakakautibo dagiti Judio iti Babilonia ket saan a kas iti pannakaadipen dagiti Israelita idiay Egipto ginasut a tawen ti napalabasen.—Basaen ti Exodo 2:23-25.
4. Malaksid kadagiti nasukir nga Israelita, siasino pay dagiti naipan idiay Babilonia, ket ania ti epekto dayta iti panagdayawda iti Dios?
4 Nupay saan nga agkurkurang ti material a kasapulan dagiti Judio nga adda idiay Babilonia, komusta ngay ti naespirituan a kasapulanda? Nadadael ti templo ken altar ni Jehova, ken saanen nga organisado ti panagserbi dagiti papadi. Adu a matalek nga adipen ti Dios ti nairaman a madusa uray saanda a maikari a madusa, ngem masapul nga agrigatda a kadua dagiti kailianda. Nupay kasta, inaramidda ti amin a kabaelanda a mangtungpal iti Linteg ti Dios. Kas pagarigan, idiay Babilonia, saan a pulos rinamanan da Daniel, Sidrac, Mesac, ken Abednego dagiti taraon a naiparit kadagiti Judio. Ken ammotayo a kanayon a nagkararag ni Daniel iti Dios. (Dan. 1:8; 6:10) Nupay kasta, iti panangituray dagiti pagano, imposible para iti maysa a managbuteng iti Dios a Judio a maaramidna amin nga ipaalagad ti Linteg.
5. Ania ti impanamnama ni Jehova iti ilina, ket apay a naidumduma dayta a kari?
5 Makapagdayawto ngata manen dagiti Israelita iti Dios maitunos iti Lintegna? Iti daydi a tiempo, kasla imposible dayta. Saan a pulos wayawayaan ti Babilonia dagiti kautibona. Ngem saan nga ipalubos ni Jehova a mapasamak dayta iti ilina. Inkarina a mawayawayaandanto, ket napasamak dayta. Matungpal amin a kari ti Dios.—Isa. 55:11.
ADDA KADI KAITUNGPALAN DAYTA ITI MODERNO A PANAWEN?
6, 7. Apay a maitutop a baliwantayo ti pannakaawattayo maipapan iti panangkautibo ti Babilonia iti moderno a panawen?
6 Adda kadi kapadasan dagiti Kristiano nga umasping iti pannakakautibo dagiti Judio idiay Babilonia? Iti adu a tawen, dinakamat daytoy a pagbasaan a kinautibo ti Babilonia dagiti adipen ti Dios iti moderno a panawen idi 1918 ken nawayawayaanda idi 1919. Ngem masapul nga usigentayo manen dayta. Iti daytoy nga artikulo ken iti sumaruno, mailawlawag dagiti rason.
7 Panunotem: Ti Babilonia a Dakkel ket ti sangalubongan nga imperio ti ulbod a relihion. Tapno ngarud makautibo ti Babilonia ti ili ti Dios idi 1918, masapul a kontrolado ida ti palso a relihion iti dayta a tiempo. Ngem ipakita dagiti pasamak a pinullo a tawen sakbay ti Gubat Sangalubongan I, lumaplapsut idin dagiti napulotan nga adipen ti Dios ken saanen a konkontrolen ti Babilonia a Dakkel. Nupay naidadanes dagiti napulotan bayat ti Gubat Sangalubongan I, kaaduan a rigat a napasaranda ket gapu kadagiti agtuturay, saan a gapu iti Babilonia a Dakkel. Ipakita ngarud dayta a saan a kinautibo ti Babilonia a Dakkel ti ili ti Dios idi 1918.
PANANGKAUTIBO TI BABILONIA—KAANO?
8. Ilawlawagmo no kasano a nasabidongan ti pudno a Kristianidad. (Kitaen ti ladawan iti rugi ti artikulo.)
8 Idi Pentecostes 33 C.E., rinibu a Judio ken proselita ti napulotan iti nasantuan nga espiritu. Dagitoy a kabbaro a Kristiano nagbalinda a “maysa a napili a puli, maysa a naarian a kinapadi, maysa a nasantuan a nasion.” (Basaen ti 1 Pedro 2:9, 10.) Bayat a sibibiag dagiti apostol, inaywananda a naimbag dagiti kongregasion ti ili ti Dios. Ngem idi natayen dagiti apostol, immadu dagiti mangibagbaga iti “tiritir a bambanag tapno iyadayoda a pasuroten kadakuada dagiti adalan.” (Ara. 20:30; 2 Tes. 2:6-8) Adu kadagitoy a lallaki ti addaan iti rebbengen iti kongregasion. Nagserbida kas panglakayen ken naawaganda nga “obispo” idi agangay. Timmaud dagiti papadi a mangipagarup a nangatngatoda ngem iti kaaduan, nupay imbaga ni Jesus kadagiti pasurotna: “Agkakabsatkayo amin.” (Mat. 23:8) Adda dagiti nalatak a tattao a naimpluensiaan iti pilosopia da Aristotle ken Plato. Inyam-ammoda dagiti ulbod a narelihiosuan a sursuro nga in-inut a nangsukat kadagiti nadalus a sursuro ti Sao ti Dios.
9. Kasano a sinuportaran ti Roma ti apostata a Kristianidad, ken ania ti nagbanaganna?
9 Idi 313 C. E., daytoy nga apostata a Kristianidad ket legal nga inawat ti pagano nga emperador ti Roma a ni Constantine. Manipud idin, nagkapponen ti Relihion ken Gobierno. Kas pagarigan, adda naangay a miting a maawagan iti Council of Nicaea, a nakairamanan ni Constantine. Kalpasan dayta, imbilinna a maibalud ti padi a ni Arius gapu ta dina bigbigen a ni Jesus ti Dios. Idi agangay, iti panangituray ni Emperador Theodosius I (379-395 C.E.), timmaud ti Iglesia Katolika, ti nasabidongan a Kristianidad, a nagbalin idi agangay nga opisial a relihion ti Imperio ti Roma. Kuna dagiti historiador a napagbalin a Kristiano ti pagano a Roma idi maikapat a siglo. Kinapudnona, iti dayta a tiempo, timmiponen ti apostata a Kristianidad kadagiti pagano a narelihiosuan nga organisasion iti Imperio ti Roma kas paset ti Babilonia a Dakkel. Nupay kasta, sumagmamano a napulotan nga arig-trigo a Kristiano ti nangikagumaan nga agdayaw iti Dios, ngem awan ti nangipangag kadakuada. (Basaen ti Mateo 13:24, 25, 37-39.) Talaga a nakautibo ida ti Babilonia!
10. Apay a mapagduma idin dagiti tattao ti isursuro ti Biblia ken ti isursuro ti simbaan?
10 Kaskasdi, sumagmamano a gasut a tawen kalpasan ti ipapatay ni Kristo, adu a tattao ti makabasa iti Biblia iti Griego wenno Latin. Isu a mapagdumada ti isursuro ti Sao ti Dios ken ti isursuro ti simbaan. Gapu iti mabasbasada iti Biblia, dadduma kadakuada ti saan a nangawat kadagiti isursuro ti simbaan, ngem napeggad no ibagada ti opinionda—mabalin pay ketdi a pakatayanda.
11. Kasano a nakontrol dagiti papadi ti Biblia?
11 Idi agangay, manmanon ti agsasao kadagiti lengguahe a nausar iti Biblia, ken binusor ti simbaan ti pannakaipatarus ti Sao ti Dios kadagiti gagangay a lengguahe. Kas resultana, dagiti laeng papadi ken dadduma nga edukado a tattao ti makabasa idi iti Biblia, nupay saan nga amin a padi ket nalaing nga agbasa ken agsurat. Nadagsen ti dusa ti asinoman a kumontra iti isursuro ti simbaan. Masapul idi a saan nga ipadlaw dagiti matalek a napulotan a Kristiano ti panaggigimongda—no makapaggigimongda man. Kas iti kasasaad dagiti nakautibo idiay Babilonia, saan idi nga organisado ti panagtignay dagiti napulotan kas ‘maysa a pagarian dagiti papadi.’ Nakaro ti panangtengngel kadakuada ti Babilonia a Dakkel!
MANGRUGIN NGA AGSILNAG TI LAWAG
12, 13. Ania ti dua a banag a nangpalukay iti panangtengngel ti Babilonia a Dakkel kadagiti tattao? Ilawlawagmo.
12 Nawayanto ngata manen dagiti pudno a Kristiano a makapagdayaw iti Dios ken maitunos iti pagayatanna? Wen! Nangrugi nga agrimat dagiti naespirituan a lawag gapu iti dua a banag. Umuna, naimbento ti movable type a pagimprentaan idi katengngaan ti maika-15 a siglo. Sakbay a naimbento dayta, manomano a makopia ti Biblia. Manmano ken nangina pay ketdi idi ti Biblia. Naikuna pay nga umabut iti sangapulo a bulan tapno makompleto ti nalaing a parakopia ti maysa a Biblia! Kanayonanna, nangina dagiti lalat a pagsuratan. Ngem nalaklaka ken naparpartak ti panagusar iti pagimprentaan ken papel. Umabut agingga iti 1,300 a panid iti kada aldaw ti malpas ti nalaing a paraimprenta!
13 Maikadua, idi rugrugi ti maika-16 a siglo, situtured nga impatarus ti sumagmamano a lallaki ti Sao ti Dios kadagiti lengguahe nga us-usaren dagiti gagangay a tattao. Adu nga agipatpatarus ti nangirisgo iti biagda tapno maaramidda dayta. Gapuna, naalarma ti simbaan. No adda idi Biblia dagiti relihioso a tattao, napeggad dayta ta mabalin nga usarenda maibusor iti simbaan, isu a nagbuteng dagiti lider ti simbaan! Idi mabasan dagiti tattao ti Biblia iti lengguaheda, isaludsoddan: ‘Pakasarakan iti Biblia ti sao a purgatorio? ti mabayadan a misa dagiti natay? ti papa wenno kardinal?’ Imbilang dayta ti simbaan a nakaro nga ibubusor. Nagtured ketdin dagiti tattao a mangkuestion kadagiti lider ti simbaan! Gapuna, bimmuelta ti simbaan. Naakusaran a bumusbusor dagiti lallaki ken babbai gapu ta saanda nga inawat dagiti isursuro ti simbaan, a dadduma kadagita ti naibatay kadagiti pinapagano a kapanunotan da Aristotle ken Plato—lallaki a nagbiag sakbay pay a nayanak ni Jesu-Kristo. Impaulog ti simbaan ti bitay, ket ti gobierno ti nangipatungpal iti dayta tapno maupay dagiti tattao a mangbasa iti Biblia ken mangkuestion iti isursuro ti simbaan. Nagballigi dayta iti kaaduan. Nupay kasta, saan a nagbuteng iti Babilonia a Dakkel ti dadduma a natured a tattao. Ammodan ti linaon ti Sao ti Dios—ket kayatda pay a manayonan ti pannakaammoda! Dandanida idin makaruar iti palso a relihion.
14. (a) Idi maudi a paset ti 1800’s, ania dagiti makagapu a nalawlawagen ti pannakaawat kadagiti kinapudno iti Biblia? (b) Kasano a naammuan ni Brother Russell ti kinapudno?
14 Adu kadagiti mawaw iti kinapudno ti immakar kadagiti pagilian a nakapsut ti impluensia ti simbaan. Kayatda ti agbasa ken agadal ken agsasarita nga awan ti mangdikdiktar kadakuada. Kas pagarigan, idiay United States, inrugi ni Charles Taze Russell ken ti kakaduana ti sistematiko a panangadal iti Biblia idi maudi a paset ti 1800’s. Idi damo, kayat laeng a maammuan ni Brother Russell ti relihion a mangisursuro iti kinapudno. Siaannad nga inkomparana ti isursuro ti Biblia kadagiti isursuro ti nagduduma a relihion, agraman dagiti saan a Kristiano. Naammuanna nga awan a pulos kadagidiay a relihion ti naan-anay a mangtungtungpal iti Sao ti Dios. Naminsan, nakimiting iti dadduma a papadi iti lugarda ta mangnamnama nga akseptarenda dagiti kinapudno iti Biblia, a naammuanna ken dagiti kakaduana, ket isuro dagiti papadi dagita kadagiti miembroda. Saan a naginteres dagiti padi. Masapul a bigbigen dagiti Estudiante ti Biblia daytoy a kinapudno: Dida mabalin ti makikadua kadagiti saan a mayat a mangpanaw iti ulbod a relihion.—Basaen ti 2 Corinto 6:14.
15. (a) Kaano nga arig naadipen dagiti Kristiano iti Babilonia a Dakkel? (b) Ania a salsaludsod ti masungbatan iti sumaruno nga artikulo?
15 Naammuantayon no kasano nga arig inadipen ti Babilonia a Dakkel dagiti pudno a Kristiano di nagbayag kalpasan a natay ti maudi nga apostol. Ngem adda pay dagiti tumaud a saludsod: Ania pay ti mangpaneknek a pinullo a tawen sakbay ti 1914, talaga a nakalapsuten dagiti napulotan ken saanen a konkontrolen ti Babilonia a Dakkel? Pudno kadi a saan a naragsakan ni Jehova kadagiti adipenna gapu ta bimmuntog ti panangasabada bayat ti Gubat Sangalubongan I? Inkompromiso kadi ti dadduma a kakabsattayo iti dayta a tiempo ti neutral a takderda isu a saan a naragsakan ni Jehova? Kasta met, no arig naadipen dagiti Kristiano iti palso a relihion manipud maikadua a siglo C.E. ken agpatpatuloy, kaano a nawayawayaanda? Nagsayaat dagitoy a saludsod, a masungbatan iti sumaruno nga artikulo.


text:
Thursday, July 6, 2017
ALTERNATIVE LEARNING SYSTEM (ALS) 2017 UPDATE
Cabugao, Ilocos Sur – Segun ken ni Mr. Warren Sumibcay, Mobile Teacher ti Alternative Learning System (ALS), Community Center, Brgy. Bonifacio, Cabugao, Ilocos Sur nga adda 75 a bilang ti Out-of-School-Youth (OSY) nga agbasbasa iti ALS Equivalency Program ti DepED Cabugao District a naawat nga agbasa iti CY 2017-2018.
Babaen iti agtultuloy a pannakaitandudo ti ALS Program ken iti adun a napagturpos ti DepED nanipud nangrugi idi Tawen 2004 ken agingga ita a Tawen 2017 ket nasaknapen a dumur-as daytoy a programa ti Edukasion iti ili a Cabugao, Ilocos Sur.
Insupusop ni Mr. Sumibcay a babaen iti itutulong pay dagiti nagannak ken agad-adal a kaduana a mangisaknap ti napintas a damag ket in-inut a makombinsir ti amin nga umili a di nagturpos iti elementaria ken high school a makipaset kadaytoy a napateg a programa tapno matun-oyan ti naan-anay a literacy rate kadagiti amin a barangay ken umili.
Iti agdama, insupusop ti ALS Mobile Teacher nga isagsaganaan ti 60 nga ALS Learners babaen iti naiget a panag-review-da para iti mapaspasangasangan nga eksamenda a pakaarisitan ti makaruar kadakuada iti School Year 2016-2017. # (Web In-Action)
Babaen iti agtultuloy a pannakaitandudo ti ALS Program ken iti adun a napagturpos ti DepED nanipud nangrugi idi Tawen 2004 ken agingga ita a Tawen 2017 ket nasaknapen a dumur-as daytoy a programa ti Edukasion iti ili a Cabugao, Ilocos Sur.
Insupusop ni Mr. Sumibcay a babaen iti itutulong pay dagiti nagannak ken agad-adal a kaduana a mangisaknap ti napintas a damag ket in-inut a makombinsir ti amin nga umili a di nagturpos iti elementaria ken high school a makipaset kadaytoy a napateg a programa tapno matun-oyan ti naan-anay a literacy rate kadagiti amin a barangay ken umili.
Iti agdama, insupusop ti ALS Mobile Teacher nga isagsaganaan ti 60 nga ALS Learners babaen iti naiget a panag-review-da para iti mapaspasangasangan nga eksamenda a pakaarisitan ti makaruar kadakuada iti School Year 2016-2017. # (Web In-Action)
Posted by Bayan ng Cabugao, Ilocos Sur at 4:02 PM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Numeros 17:1-13
17 Ni Jehova nagsao ita ken Moises, a kunkunana:2 “Agsaoka iti annak ti Israel ket mangalaka kadakuada iti maysa a sarukod+ a maipaay iti tunggal balay dagiti amma manipud kadagiti amin a panguluenda,+ sigun iti balay dagiti ammada, sangapulo ket dua a sarukod. Isuratmonto ti nagan ti tunggal maysa iti sarukodna.3 Ket ti nagan ni Aaron isuratmonto iti sarukod ni Levi, agsipud ta adda maysa a sarukod maipaay iti pannakaulo ti balay dagiti ammada.4 Ket masapul nga idulinmo ida iti tolda ti gimong iti sanguanan ti Pammaneknek,+ a sadiay ti kanayon a pagparangak kadakayo.+5 Ket mapasamakto a ti tao a piliek,+ agsaringitto ti sarukodna, ket pudno unay a pagtalnaekto iti ibubusor kaniak dagiti panagtanabutob+ ti annak ti Israel, nga itantanabutobda maibusor kadakayo.”+6 Gapuna nagsao ni Moises iti annak ti Israel, ket amin dagiti panguluenda nagitedda kenkuana iti sarukod maipaay iti tunggal panguluen, maysa a sarukod maipaay iti tunggal panguluen, sigun iti balay dagiti ammada, sangapulo ket dua a sarukod;+ ket ti sarukod ni Aaron adda idi kadagiti sarukodda.+7 Kalpasanna indulin ni Moises dagiti sarukod iti sanguanan ni Jehova iti tolda ti Pammaneknek.+8 Ket naaramid iti sumaganad nga aldaw nga idi simrek ni Moises iti tolda ti Pammaneknek, adtoy! nagsaringit ti sarukod ni Aaron a maipaay iti balay ni Levi, ket agbusbusel idi ken agsabsabong ken agbungbunga kadagiti naluom nga almendro.9 Idin inruar ni Moises dagiti amin a sarukod manipud iti sanguanan ni Jehova nga impanna iti amin nga annak ti Israel, ket kinitada ken innalada tunggal lalaki ti bukodna a sarukod.10 Kalpasanna ni Jehova kinunana ken Moises: “Isublim ti sarukod ni Aaron+ iti sanguanan ti Pammaneknek kas maysa a banag a masalimetmetan a maipaay a pagilasinan+ iti annak ti kinarebelioso,+ tapno agsardeng ti panagtanabutobda a maibusor kaniak, iti kasta saanda a matay.”11 Madagdagus nga inaramid ni Moises kas iti imbilin kenkuana ni Jehova. Inaramidna ti kasta met laeng.12 Ket rinugian ti annak ti Israel a kunaen daytoy ken Moises: “Ita naikeddeng a mauyos ti biagmi, naikeddeng a madadaelkami, dakami amin naikeddeng a madadaelkami.+13 Asinoman nga umadani,+ nga umasideg iti tabernakulo ni Jehova, matayto!+ Masapul kadi a manungpalkami iti kasta a pannakauyos ti biag?”+


text:
Kadakkelan pay laeng a problema dagiti mannalon no kastoy a tiemponan ti panagpapagay ket ti tudo. Ta no awan ti bagyo, awan metten ti tudo, ket no awan ti tudo, awan ti bunubon, sikka ken raep.
Kadagiti addaan nawadwad nga urnong iti bangko, iturtureddan ti gumatang ti gasolina ta pasayakandan ti natikag a taltalon, ta no dida aramiden, pirmi metten panakaangrag ti bunubonda.
Ti resulta, dakdakkel ti magastos, ta iti maysa nga ektaria, dandani makalawas a raepan ti lima a tao, malaksidto pay laeng ti tallo a diesel a masapul a gunugonan ti di nababbaba iti innem a litro iti tunggal maysa iti maysa nga aldaw. Ay, malaksid pay laeng dita ti nangina a ganagan, tangdan ti tao, taraonda ken dadduma pay a baklayen ni mannalon.
Gapuna a ti dadduma, kaykayatda ti sabuag wenno direkta . Wenno tay nalatak nga awagna a direct seeding. Bassit ti trabaho, basbassit ti gastos. Nasapsapa a mangrugian ti talon.
Ngem adda pay nasisiyaat iti dayta, ti panagaramat ti drum seeding.
Ditoy Cagayungan, Narvacan, Ilocos Sur, nakamulada aminen, masikog ken nagdawa pay ketdin ti dadduma. No ikumpara kadagiti dadduma a rain fed area, ay, adda pay laeng ti di nakaraep ta ur-urayenna ti sabali a bagyo tapno malubnak ti talonna.
Imbag la ketdin ta dakkel ti tulong ti drum seeder.
Wen, drum seeder? Maysa a kita ti pagbunubon ti irik no direct seeding ti wagasmo a panagtalon. Tay ngay naaramid iti dadael a drum, landok ken liso tapno tumulong iti panagmula iti irik.
SINO TI NAKAPADASEN?
Maysa kadakuada a nakapadas ni Mrs. Violeta Cabebe, maysa nga agricultural technologist (AT) iti Narvacan, Ilocos Sur. Sangapulo ket maysa a tawennan a kas AT iti munisipio, ket iti daytoy la a tawen a pinadasda kenni lakayna ti nagaramat iti drum seeder. Ket nasdaaw, ta natakkuatanna a dakkel gayam a katulongan daytoy dagiti mannalon.
Bulan pay laeng ti Abril, adun ti mangisagsaganan iti talonda babaen iti panakaaradona tapno mamulaan ti pagay.
Agsipud ta problema ti danum ditoy, ta awan met ti irigasion, nairuamen kadakuada ti sabuag a wagas a panagtalon. Direkta nga ibunubondan ti irik santo mapalpal tapno mayat ti panagtubonanton.
Nadam-eg laketdi ti daga, mayaten tapno agtubo ti inmulada nga irik. Iti maysa nga ektaria, kasapulanda ngata ti agarup 80 a kilos a bin-i. Ngem no tao ti usarem nga agdirekta, mabalin nga ad-adu pay ta dida matantiya ti ikabilda. Adda pay ti napuspuskol ken narasrasay ti panakaibunubonna.
Ditoy a sumrek ti drum seeding.
Kinuna ni Manang Violy: “Dakami a mannalon ket kasapulanmi daytoy ta agtangtangdankami kadagiti agmula. Tapno mabawasan ti gastosmi, nangpaaramidkami ti drum seeder, uray ket nalaka met laeng.”
No awan ti drum seeder, agkasapulan idi da Manang Violy iti lima a tao a matangdanan iti P140 iti maysa nga aldaw tapno agmula. Iti bigat ken malem ket adda meriendana, ket iti rabiina ket tay man pagsasanguan a pagtutungtongan a malidok nga arak. Maysa ti mangiggem iti traktor tapno manggulis, ti uppat kadakuada ti sumursurot a mangibunubon iti irik. Mayat latta koman, ngem no mano nga aldaw nga ileppasda ti dua ket punto lima nga ektaria, na a, sabali a saritaan daydiayen.
Ngem iti daytoy a tawen, inlawlawag ni Manang Violy, a ti maysa nga ektaria ket kaguddu nga aldaw laengen nga inleppas ti tinangdananda. Ket nee, saanen a lima a tao ti kinasapulanda, no di ket maysa laengen a tao, ti laengen mangiggem iti traktor ti tinangdananda. Ta ti drayber ti traktor, isu met laengen ti mangipisok iti irik iti seeder, ket ti seederto metten ti makaammo a mangibunubon iti irik iti gulis.
Dakkel ngarud a nam-ayda. Basbassit ti gastosda ta tangdan laeng ti nangiggem ti traktor, awan ti pinangaldaw ken pinagp-merienda, ken basbassit ti gasolina a nagatang. Ket ti nasurok dua nga ektariada, maysa nga aldaw laeng met ti panakaleppasna.
Saanen ngarud a nakaskasdaaw nga iti barangay Cagayungan, adun kadagiti mannalon ti nagpa-aramid ti drum seederda. Kinuna ni Manang Violy a no di agriro, addan limada a nagpa-aramid ti kastoynan ken agar-aramaten.
Ngem iti Narvacan, isuda pay laeng ti agar-aramat ti kastoy, ta nabiit pay laeng met a naimbentoda daytoy. Ket uray ngata iti sibubukel nga Ilocos Sur, awan pay ti nakapadas ti kastoy ta ditoy laeng Cagayungan ti nakakitaan ti kastoy. Ta uray ni Mr. Teofilo Quintal nga agdama a provincial agriculturist, dinaydayawna daytoy idi makitana.
TI NAKAPANUNOT A NANGARAMID
Ti agar-aramid ti drum seederda ket ni David Cabradilla, maysa a mannalon ken welder iti barangayda. Kas maibasar iti sarita ni Manang Violy, adda nangipaistimar kenni David iti kastoy a seeder, ket idi makitana a nasaayat ken makatulong kadagiti mannalon, nangaramid met iti bagina sana inikkan iti dadduma a pasetna a makatulong iti panagtalon—ket daytan, ti drum seeder ti mannalon.
Ngem kada Manang Violy, saanda unay naggasto. Ti ginatangda laeng ket ti flat bar ken angle bar a naaramid a gulis ken pusipos. Ti tangdan ti welder ti maikaddua a gastosda. Ngem ti seederna mismo, ti nadadael a tangke ti danum ti inpaaramidda.
Saan met narigat nga aramaten ti drum seeder. Di met kasapulan ti gumasto iti dakkel. Mabalin nga i-recycle laengen dagiti nadadael a water tank wenno drum. Mabalin pay aramiden dagiti liso a di unay maar-aramaten ta nalpas metten ti panagtatabako.
Uray ti landok a flat bar ken angle bar ket adu met ti magatang iti junk shop. Ngem no awan, maysa laeng met a pidaso ti flat bar ken angle bar ti gatangen. Ti met laeng ket paggastusan ket ti tangdan ti mangaramid.
KASANO NGA USAREN TI DRUM SEEDER
Kas makita iti ladawan, ti drum seeder ket guyuden met laeng ti traktor. Umun-una a maisilpo ti uppat a gulisna a naaramid iti darakkel nga angle bar. Maikaddua a maisilpo ti drum seederna.
Ti drum seeder ket nasurok maysa a metro ti kaatiddogna ken ti dayameterna ket nasurok ngata a 1 foot. Naabutan daytoy iti agpaparis ti kaadayona iti aglikos ti drum. Ti abot ket naibatog iti gulis nga adda iti sangsango. Iti tengnga ti drum, adda ti dakkel nga abut a pagipisokan ti maibunubon nga irik, addaan daytoy ti rikep. Iti agsumbangir ti drum, addaan daytoy iti landok a pilid a ti kitana ket kasla manibela ti barko. Masapul nga adda nagrungarong a landok iti pilid ta daytoyto ti agdisso iti daga a mangpatayyek iti drum. Ti drum ngamin ket agbitin.
Iti taltalon, no pinagandarmo ti traktor ken naibaban ti drum, ti rungarong a landok iti agsumbangir ti drum ti maipakaan iti daga.
No nagandar ken nagpasango ti traktor, ti uppat nga arado nga adda iti sango ti drum ti umun-una a manggulis. Agtayyekto metten ti drum seeder agsipud ta agtayyek ti nagsinan manibela a naipakaan iti daga. Ket iti panagtayyek ti drum seeder, agtinnag iti abutna ti irik nga adda iti unegna.
Ti dadduma a drum seeder ket addaan iti palpal tapno magaburan nga insigida ti gulis a nagtinnagan ti bunubon.
PAGSAYAATAN KEN PAGDAKSAN
Malaksid no adda irigasion iti talon, saan unay nga agur-uray ken aggasto ni mannalon uray awan ti tudo, dim’ pay ket ngatan taliawen ti drum seeder.
Ngem ti rigatna, ad-adu pay laeng ti kataltalonan a mangnamnama iti tudo ngem kadagiti nakakonektar iti irigasion.
Ngem siempre, adda ti pagsayaatan no nairaep wenno transplanting ti panagtalon. Ngem adda met pagdaksanna. Kas met laeng iti sabuag, adda ti pagdaksanna ken adda met pagsayaatan.
Inbinsa-binsa ngarud ni Manang Violy dagiti pagsayaatan iti panag-direkta a panagtalon.
Umuna, nasapsapa a marugianda ti panagpagay ta bulan pay laeng ti Abril ket adun ti nakapaarado iti talon. No nadanon ti bulan ti Mayo ket makumikomdan a mangisayangkat iti panagmuladan. Ket iti bulan iti Setiembre, addanton ti agapit kadakuada.
Inlawlawag ni Mr. Conrado Molina, municipal agriculturist iti Narvacan, nga iti ilida, dagiti mannalonda ket mamitloda wenno ad-adu pay ti panagmulada iti naduma-duma iti taltalonda iti uneg iti maysa a tawen. Inrugida iti pagay, ti sumaruno ket lasona wenno nateng, ket ti maikatlo a seasonda ket tabako wenno mais. Daytoy ket gapu iti kinasapad ti mannalonda nga agmula iti pagay.
Nupay ad-adda iti inbred rice ti direct seeding, ngem kinuna ni Manang Violy a napadasanda metten ti hybrid ket napintas met ti resulta.
Maikaddua, basbassit ti gastos. Di kasapulan ti matangdanan nga agbunubon, mangsibog, agsikka ken agraep. Ket kadagiti trabahador ti talon, saan nga umanay ti lima a tao para iti maysa nga ektaria, pagmeriendaen, pangaldawen, ket iti rabii, adda dagiti agbirok ti pagsasanguan a mainom nga arak. Ket no naangrag ti daga, kasapulan ti gasolina a pagsibog.
“Iti daytoy a wagas, agarup otsenta porsiento ti mainot iti tangdan iti tao ken paggatang ti gasolina.” Kinuna ni Manang Violy
Maikatlo. Nasapsapa a malpas ti trabaho a kas umun-unan a nailawlawag.
Ngem adda latta met dagiti rason no apay nga adda dagiti mannalon ti kaykayatna ti panangiraep ken iti panangidirekta.
Kadagiti naruot ti taltalon, saan a mabalin ti direct seeding, ta kainnagawna ti pagay iti panagdakkel. Kasapulan ti herbicide tapno mapaksiat ti ruot.
Maikaddua, adda dagiti naidirekta nga apayawen, a kunada, nangruna kadagiti acidic ti dagana. Dagiti pagay nga ag-amarilio ti bulongna iti direct seeding ket nasaysayaat a mairaep laengen daytoy.
Ngem mairaep man wenno ma-direkta ti irik, agpada met laeng ti aldaw iti panakadanon iti pagapit. Uray ti panagipina ket dandani awan nagdumaanda. Ngem ketdi, babaen iti drum seeding, napinpintas ti panakaiwarasen ti bunubon nga irik
Kinuna pay ni Manang Violy a halos agparis met laeng ti maapit iti pagay a nairaep ken maidirekta. Ti kasapulan laeng met ti naan-anay a panakatamingna ken naan-anay a panakaganaganna.
PROGRAMA TI GOBIERNO ITI AGRIKULTURA
Kangrunaan a programa ti gobierno ita ket ti panangpaadda iti seguridad iti taraon kadagiti Filipino. Daytoy ti maysa kadagiti linaon iti SONA ni Presidente Gloria Macapagal Arroyo ket naka-sentro ditoy ti Departamento ti Agrikultura.
Iti uneg iti daytoy a programa, pakairamanan kadagitoy a kayat a ragpaten ti gobierno ket addaantayo iti umanay a bagas. Ket kangrunaan ngarud ditoy ti panangipangato iti produksion ti bagas tapno maaddaan iti taraon iti tunggal lamisaan. Ditoy a sumrek ti FIELDS wenno Fertilizer, Irrigation and Infrastructure, Education and Extension, Loans and Insurance, Dryers and other post-harvest facilities, and Seeds.
Iti agdama, 90% iti supply iti bagas ket aggapgapu kadagiti mannalon ket ti 10% ti gatgatangen iti ruar iti pagilian. Iti tawen 2010, kayat ti gobierno a 98% ti aggapun iti lokal a produksion.
Aganay ngarud iti P43.7 a bilion ti mabusbos tapno maragpat daytoy a gagem. Pakairamanan kadagiti ti maikkan iti importansia.
· P3.9 bilion para iti ganagan dagiti mannalon
· Iti National Irrigation Administration, nailatang idi 2007 ti P4.6 a bilion iti small irrigation facilities ket iti 2008 ket P4.15 a bilion manen
· Panakabusbos iti P5 bilion para iti farm to market roads iti tawen 2006-2008 ken sabali pay a P15 a bilion para tawen 2009-2010.
· P2 bilion tapno mabasawan ti pukaw iti post-harvest
· P1 bilion para iti naduma-duma a bukel a maited kadagiti mannalon.
Malaksid kadagitoy, nairaman kadagiti programa ti panakasuspendi iti panang-convert kadagiti taltalon, ken panangilukat ti importasion kadagiti pribado a sector.
Kabayatan nga ar-aramiden daytoy ti gobierno, napintas met a mangtignaytayo iti inisiatibo tapno mapadakkel met ti apit tayo ken mapabassit ti gastos iti panagtalon. Ket sapay koma ta makatulong ti drum seeder.
MAARAMAT ITI AGRIKULTURA
Kinapudnona, manipud iti maysa nga agar-aramat iti drum seeder iti napalabas a tallo a tawen, nagbalinen a lima iti daytoy a tawen. Ket umad-adudan iti sumaruno a tawen.
Ket kenni Manang Violy, kas maysa a mannalon ken maysa nga inheniero iti panagtalon, irekomendana daytoy a padasenda.
Wen met, iti kinangina iti daytoy a gundaway ti kasapulan iti panagtalon. Arigna awan ti maganansia iti kinangina ti magatgatang nga abono, pagtangdan, gasolina, ken insektisidio. Ngem no padasentayo daytoy drum seeder a makitkita laeng iti paraangan dagiti kasapulan nga aramiden, amangan met no adda ti napintas nga isem dagiti mannalon inton panagaapit ta dakdakkel ti bulnosda.
Kasta ngamin ni Ilokano, ammona nga usaren dagiti banbanag iti aglawlawna tapno makainot ken mapaadu to apitenna.###


text:
1909
Ti 1909 ket maysa a kadawyan a tawen a nangrugi iti aldaw ti Biernes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Hunio[urnosen | urnosen ti taudan]
- Hunio 7 – Jessica Tandy, Ingles-Amerikana nga aktres (pimmusay 1994)
Septiembre[urnosen | urnosen ti taudan]
- Septiembre 21 – Kwame Nkrumah, politiko manipud iti Ghana (pimmusay 1972)
Nobiembre[urnosen | urnosen ti taudan]
- Nobiembre 30 – Robert Nighthawk, Amerikano a musikero (pimmusay 1967)


text:
Estoria 108: Iti Dalan Agturong Damasco
AMMOM kadi no asino daydiay nakaidda iti daga? Isu ni Saulo. Malagipmo, isut’ nangbantay ti kagkagay dagidiay lallaki a nangubor ken Esteban. Kitaem ti naraniag a lawag! Aniat’ mapaspasamak?
Kalpasan a napapatay ni Esteban, inadauloan ni Saulo ti panangsapsapul kadagiti pasurot ni Jesus tapno saktanna ida. Adu nga adalan ti nagkamang iti dadduma a siudad ken inwaragawagda ti “naimbag a damag” sadiay. Ngem napan met ni Saulo kadagiti siudad tapno birokenna dagiti pasurot ni Jesus. Isu itan ti agturong idiay Damasco. Ngem iti dalanna adda napasamak a nakaskasdaaw a banag!
Maysa a lawag manipud langit ti gimmilap iti aglawlaw ni Saulo. Napasag iti daga, kas makitatay ditoy. Kuna ti maysa a timek: ‘Saulo, Saulo! Apay saksaktannak?’ Dagiti kadua ni Saulo nakitada ti lawag, nangngegda ti timek, ngem awan maaw-awatanda.
‘Asinoka, Apo?’ insaludsod ni Saulo.
‘Siak ni Jesus, a saksaktam,’ kuna ti timek. Kuna ni Jesus daytoy, ta no saksaktan ni Saulo dagiti pasurot ni Jesus, kasla ni Jesus metten ti masaksaktan.
Ita insaludsod ni Saulo: ‘Aniat’ aramidek, Apo?’
‘Bumangonka ket inka idiay Damasco,’ kuna ni Jesus. ‘Idiay maibaganto no aniat’ aramidem.’ Idi imurikat ni Saulo ti matana, naammuanna nga isut’ nabulsek! Isu a kinibin dagiti kaduana ingganat’ Damasco.
Ita nagsao ni Jesus ken adalanna nga Ananias idiay Damasco. Imbagana a mapan idiay paggigianan ni Saulo. ‘Pinilik nga agbalin a naisangsangayan nga adipenko,’ kuna ni Jesus.
Nagtulnog ni Ananias. Nasarakanna ni Saulo ket impatayna ti imana kenkuana ken kunana: ‘Imbaonnak ti Apo tapno makakitaka ken mapunnoka ti nasantuan nga espiritu.’ Dagus, nakakitan ni Saulo.
Nausar iti dakkel unay ni Saulo a nangaskasaba kadagiti tattao iti adu a nasnasion. Nagbalin a nalatak kas apostol Pablo, a maammuantayto pay ti ad-adu. Ngem umuna, kitaentayo no aniat’ nangibaonan ti Dios ken Pedro nga aramiden.
Aramid 8:1-4; 9:1-20; 22:6-16; 26:8-20.
Dagiti Saludsod
- Ania ti inaramid ni Saulo kalpasan a napapatay ni Esteban?
- Ania a nakaskasdaaw a banag ti napasamak idi adda ni Saulo iti dalanna nga agturong idiay Damasco?
- Ania ti imbaga ni Jesus nga aramiden ni Saulo?
- Ania ti imbaga ni Jesus ken ni Ananias, ket kasano a nakakita manen ni Saulo?
- Ania ti nagbalin a nalatak a nagan ni Saulo, ket nakausaranna?
Kanayonan a salsaludsod
- Basaenyo ti Aramid 8:1-4.
Kasano a ti agsasaruno a pannakaidadanes a napasaran ti kabbuangay a kongregasion Kristiano ket nakatulong iti pannakaisaknap ti Nakristianuan a pammati, ket ania nga umasping a banag ti napasamak iti moderno a panawen? (Ara. 8:4; Isa. 54:17)
- Basaenyo ti Aramid 9:1-20.
Ania dagiti tallo a mision nga impalgak ni Jesus nga aramiden ni Saul? (Ara. 9:15; 13:5; 26:1; 27:24; Roma 11:13)
- Basaenyo ti Aramid 22:6-16.
Kasanotayo nga agbalin a kas ken Ananias, ket apay a napateg dayta? (Ara. 22:12; 1 Tim. 3:7; 1 Ped. 1:14-16; 2:12)
- Basaenyo ti Aramid 26:8-20.
Kasano a ti pannakakomberte ni Saul iti Kristianidad ket agserbi kas pammaregta kadagidiay addaan iti di manamati nga asawa ita? (Ara. 26:11; 1 Tim. 1:14-16; 2 Tim. 4:2; 1 Ped. 3:1-3)


text:
Rinambakan ti Gunglo Dagiti Mannurat nga Ilocano- Ilocos Sur Chapter wenno GUMIL-Ilocos Sur ti maika-47 a tawen a selebrasionna idiay Candon City Hall idi Oktubre 4.
Kangrunaan a bisita ni retirado a hues Vivencio Baclig nga agdama a national president ti GUMIL-Filipinas ken nagatendaran met ti nasurok duapulo a mannurat iti probinsia.
Indarirag ni Baclig ti panagkaykaysa koma dagiti mannurat, ta daytoy ti ad-adda pay a mangpadur-as iti bukod a literatura-ilocana.
Naipaayan met iti pammadayaw a Pelagio Alcantara Award dagiti sumagmamano a kamengna gapu iti naaramidanda a panagsuratan.
Pakairamanan kadagiti napadayawan da retirado a Hues Vivencio Baclig, Danilo Antalan, Benjamin Pacris, Crisostomo Ilustre, Solomon Benitez ken Arsenio Cortez.
Kabayatanna, naangay ti programa gapu iti koordinasion da Edilberto Angco, nga agdama a presidente ti GUMIL-ILocos Sur, ni Mr. Jerry Malamion iti Candon City ken dagiti opisial ti GIS.
Simple ngem nagbalin a nakalalagip ti panakarambak iti gunglo nga pinundar ni daydi mabigbigbig a mannurat Pelagio Alcantara nga imbagian ni Djuna Alcantara iti kaaddana iti dayta a pasken.
Iti daytoy bulan ti Desiembre, manamnama nga agtataripnong manen ti grupo para iti christmas party ken eleksion iti baro a set ti opisiales.


text:
What we missed, what we wanted to read, were stories that made us care, stories that forced us to turn the page. And yes, we wanted good writing (why be satisfied with less?). But we wanted more than that. We wanted to read stories that used a lightning flash of magic as a way of showing us something we have already seen a thousand times as if we have never seen it before. Truly, we wanted it all.
…
I wanted stories, and I wanted them always, and I wanted the experience that only fiction could give me: I wanted to be inside them.
—Neil Gaiman, Introduction, Stories: All-New Tales
DIAK am-ammo ni Neil Gaiman. Ngem kuna ti anakko a tinedier, “Mama, basaem 'toy Coraline.” Impakitana ti naingpis a libro nga iti laeng akkubna, madlawkon a para ubbing. Diak inkankano idi ibagana kaniak daytoy. Ngem iti naminsan a napankami iti bookfair, indawatna a gumatangak iti libro a Smoke and Mirrors. Neil Gaiman manen. Inggatangak ngem diak inukrad ti libro. Agingga iti naminsan, indawatna, “Mama, movie marathon tayo.” Idiay a nabuyak ti sine a Coraline. Idi mabuyak daytoy, naginteresakon ken Neil Gaiman. Isu a binasak dagiti saritana iti Smoke and Mirrors. Ti makunak, awan ti sarita nga agpapada ti tema, plot, wenno pannakasuratna iti nasao a libro. Ditoy met a naamirisko nga awan ti patingga ti kabaelantayo a panunoten.
Kastoy ti kayatko nga aramiden kas mannurat: palubosak ti panunotko nga agampayag iti labes dagiti adu a nasuraten a sarita tapno mangpartuatak met iti baro a lubong a di pay naadakan ti dadduma a mannurat. Ngem mapasamak laeng daytoy no ikkak ti panawen ti bagik, saan laeng nga agbasa kadagiti naipablaaken a sarita tapno maliwliwaak, no di ket agbasaak tapno kitaek no kasano ti namay-an ti mannurat iti inaramidna a lubong ket sapulek ti nangrikepanna a ruangan ta daytoy ti luktak ket ditoyak met a mangrugi a mangsangal iti bukodko a lubong.
Tay lubong a di pay naadakan ti sabali a mannurat wenno tay lubong nga ammok a pamiliar ngem sabali ti pannakaiparangna kaniak tapno makitak ti dadduma pay a paset daytoy a kas man tay mangsirpat iti nadumaduma a paset ti maysa a nakitapan a diamante, ti kayatko koma a makita kadagiti sarita a naisalip. Ta saan kadi a daytoy ti panggep ti ania man a pasalip? Ti mangraat iti baro a dalan wenno baro a wagas ti panagimutektek?
Ngarud, ti maisalip a sarita maiduma koma kadagiti tradisional a sarita a nabasbasakon. Saan a nasken nga adda moral ti sarita. Ti sarita ket sarita laeng, daydiayen. Ket no nagballigika a nangala iti atension ti agbasbasa tapno saanna nga ibbatan ti manuskritom, sarita ngarud dayta, saan nga exposition. Dagiti ngamin dadduma, ad-adu ti sermon ken exposition, saanda nga agis-istoria a kas koma ti panangestoriak iti kasingedan a gayyemko no ania ti nagbanagan ti umuna a date-mi iti crush-ko. Kasano a mapagbalinko nga “exciting” ti panagistoriak a kas met laengen adda ti gayyemko idi mapasamak ti amin nga is-istoriaek kenkuana?
Daytoy ti karit nga inaldaw a kagubgubal ti mannurat nga agaspirar nga agsurat iti sarita. Daytoy met ngarud ti karit nga idasar dagiti agpaspasalip iti ania man a benneg ti literatura. Ket daytoy ti kayatko a makita.
Maysa pay, disiplina ti kasapulan iti panagsurat iti sarita tapno dika aglabes iti panagistoriam ket malaokam kadagiti banag a di koman rumbeng nga iramanmo. Kastoy ti inaramid ti dadduma. Limbesda iti uged ti saritada ket imbes a sumayaat ti taray ti sarita, gimminad ketdi agingga iti kayatmon nga ibbatan daytoy ta dimo metten madanon tay kayatmo a maammuan. Napintas unay tay kuna ni Neil Gaiman. No agaramidka iti sarita, nasken a saludsodem: No napasamak daytoy, ania ti sumaruno a mapasamak? Dayta ti ur-urayen ti agbasbasa, tay sumaruno a mapasamak gapu iti rinaatam a dalan. Addang kada addang, adda mapasamak ket iti tunggal addang, di mapupuotan ti agbasbasa nga iturturongen ti sumasarita ti imatang ti immun-una tapno ungpotenna ti basbasaenna.
Maysa kadagiti inlektiurko idiay Baguio idi kadagiti estudiante iti National School Papers Conference ket ti panangpili kadagiti suratenda. Kunak idi kadakuada, Mangsuratkayo iti maysa a banag a pamiliar unay kadakayo. Tay siguradokayo no ania ti sursuratenyo, iti kasta, maallukoyyo ti agbasbasa a husto ti ibagbagayo. Panagkunak, mabalin met a yaplikar daytoy iti panagsurat iti sarita. Kuna idi ni Manong Johnny Hidalgo, write about something you are familiar with. Ket kastoy met laeng ti ibagbaga dagiti nalatak a mannurat: write about something that is closest to your heart. Uray iti panagsurat iti sarita, mangpilika iti maysa a tema/isyu a magustuam ken am-ammom unay ket daytoy ti tratarem. Nasken nga agrikus dita ti saritam tapno nalawlawag a maawatan ti agbasbasa no ania ti kayatmo nga iparang. No mabalin, liklikan dagiti banag a naderderen, ketdi, mangusatka iti baro a dalan wenno baro a panangimatang iti maysa a banag. Nangusat ni Panagturpos iti baro a topiko. Nangusat met ni Tikboy iti baro a panangimatang iti maysa nga ordinario a biag.
Dagitoy ti orihinal a pilik a para iti umuna ken maikadua a puesto—“Panagturpos” ken “Tikboy Tacuboy.” Idi diak pay nabasa ti “Tikboy,” pinilik para iti umuna a puesto ti “Panagturpos.” Idi tinimbangko ti “dagsen” ti tema ken ti wagas ti pannakatratar dagiti sarita, pinilik ti Tikboy para iti umuna a puesto. Ngem idi maranggo dagiti sarita, napan iti maikadua a puesto ti Tikboy.
Inlasinko met dagitoy sumaganad a pagpilianmi para iti maikatlo ken dagiti sumarsaruno pay a ranggo: “Payak,” “Gapu ken ni Angelica,” “Nil Sine Numine,” “Cadena de Amor,” “Dalluyon,” ken “Lima a Kurengreng ti Ima a Namureng.”
Umuna unay, uray no kasla nalag-an wenno nakakatkatawa ti panangtratar ti autor iti “Tikboy Tacuboy,” nga ipagarupmo, naragsak met ti paggibusan ti sarita, sinorpresanak iti autor iti naliday a gibusna—nalidliday ngem ti gibus ti bakla a nakapukaw iti boylet-na. Nupay napaay ti bakla iti ayat makita iti sarita nga adda pay laeng point of redemption para kenkuana. Uray iti panangipagarupna ket “maibelbelleng” laeng isuna no malpasanen dagiti makarelasionna, adda gadget a makontrolna ken mabalinna nga “usaren ken ibelleng” no maumaannan. Ngem ni Tikboy, ladawan ti kinadagem a mabalin a mapasamak iti maysa a tao gapu iti naglalabbet nga impluensia ti gimong, kultura ken gasat. No agkukumplot dagitoy, trahedia ti itdenna iti biag ti maysa a tao.
Mabalin a dillawen ti agbasbasa ti kinapimpiman ni Tikboy agingga iti ipapatayna. Ngem saan kadi a daytoy ti realidad ti trahedia dagiti maipaspasuli, di maikankano, wenno maiwalwalin? Adu ti Tikboy iti gimong ngem no dadduma, malipatantayo a trataren dayta iti sarita. Ket daytoy ti gapu no apay nga inikkak iti nangato a ranggo daytoy a sarita. Narigat a pagbalinen a nakakatkatawa ti maysa a situasion a trahedia ti paggibusanna. Nagballigi ti autor a nangkulding iti riknak kas agbasbasa tapno makitak ti kinapimpiman ni Tikboy iti labes ti nakakatkatawa a pannakatratar ti sarita. Uray kasano ti panagagawa ni Tikboy tapno awaten ti mismo a pamiliana, wenno tapno mapasayaatna ti kasasaadna, adda ket adda latta tao wenno situasion nga agpilit a mangidagel kenkuana. Anian a kinamalas! Iti laeng patay a naikkan iti maiparbeng a panang-recognize ni Tikboy idi insurat ti kaanakanna iti lapidana ti ammo ti naud-udi a rumbeng koma a pudno a kinataona—ti kompleto a naganna a Rodrigo Tabaco Tacuboy Jr. Imet dayta a nagan ti pudno a kinatao a naipaidam kenkuana iti unos ti panagbiagna.
Saan kadi a kasta ti mapaspasamak iti gimongtayo? No dadduma, maikkantayo laeng ti “nagan” wenno umno a panangbigbig ti maysa a tao no pimmusayen daytoy?
Arig kastoy met ti sarita a “Panagturpos.” Naannayas ti taray ti sarita a kasla makisarsarita laeng ti karakter ti sarita iti agbasbasa. Madlaw a kabaelan a tengngelen ti mannurat ti lenguahena ta natimbeng ti panagyablatna kadagiti balikas. Saan nga agleklektiur wenno agsersermon no di ket pinalubosanna ti karakterna a mangbiag iti sarita. Kinapudnona, nangraat ti autor iti maysa pay nga isyu a di unay matrat-tratar iti literaturatayo—ti rikna dagiti bakla wenno ti kapadada ti kasasaad. Napintas ti adal nga imbati ti karakter: Gapu ta isu ti “ibelbelleng” dagiti nakarelasionna, inregalona iti bagina ti selpon nga itedna koma kas sagut iti “boylet”-na. Kasla konsolasionna laengen, nga uray no isu ti “maibelbelleng” isu ti adda poderna a “mangibelleng” iti gadget no saannan a kasapulan—uray man laeng ti alikamen ket mapadasanna nga isu ti agpapas nga agusar agingga iti um-umana ta awan ti kapasidad ti selpon a mangpanaw kenkuana. Dagitoy dua a sarita ti nakitak a maiduma kadagiti 21 a naisalip.
Agpayso a tradisional a sarita ti “Payak” ngem magustuak ti panangilaga ti autor iti metapora ti ubing ken sibong. Naannayas nupay medio atiddog. Adda pangawis ti autor ta kasla pinagabayna ti situasion ti ubing ken ti sibong. Adda kadi posibilidadna nga agbiag ti maysa a banag iti lugar a saanna a sigud a kaim-imuan? Iti kaso ti tumatayab, sibong a naisina iti pangen nga inaywanan ti tao, sapulenna kadi ti wagas dagiti papa uray dimmakkel iti sidong ti tao. No maaddaanen iti payak, sumurot kadi kadagiti padana a tumatayab? Ni Aloy nga innala dagiti agassawa iti poderda, sapulenna kadi ti nakairuamanna a langen-langen iti sidong dagiti dadakkelna? Mairuam kadi ti ubing ti bagina iti baro a pagtaenganna wenno kanayon latta kadin a mail-iliw iti pudno a pamiliana? Daytoy ti inikkan ti autor iti resolusion iti sarita.
Adda punto nga impagarupko kas agbasbasa nga idi makatayaben ti sibong, ad-adda a pilienna a suroten ti pangen ti papa ta dagitoy ngarud ti kadaraanna. Kasta met ni Aloy, ad-adda la ketdi a pilienna dagiti dadakkelna. Ket nagpukaw ti tumatayab ken ti ubing iti biag dagiti agassawa nga awanan anak. Ngem inikkan ti autor ti happy ending ti sarita. Pinagsublina dagiti dua iti sidong dagiti agassawa. Ti moral ti sarita? No dadduma, saan a kanayon a napalpalet ti dara a mangmantenir iti relasion. Naminsan pay a pinaneknekan ti sarita nga adda pagnaan ti kinaanus a “mangsibog” wenno mangpairut iti relasion. Napintas daytoy no maedit.
Napintas ti panagtaray ti sarita a “Gapu ken ni Angelica” ken nasiken ti pannakasuratna. Isyu met daytoy ti maysa a balasang nga ina a saan a nangkettel iti biag iti saklulona, nupay kaipapananna ti panangisakripisiona iti naranraniag koma a masakbayan. Nasken nga ilimedna ti kasasaadna ket yanakna ti imetna iti lugar nga awan ti makaam-ammo kenkuana. Imbatina ti anakna iti ospital a naganakanna ket intuloyna ti nakigasanggasat agingga iti nagballigi. Nagsubli iti pagadalan, nagbasa manen kas midwife ket ditoy a nasarakanna ti tinedier a nangipalagip kenkuana iti napalabasna. Napintas ti isyu a trinatar ti autor ngem adda banag a pilawek iti sarita: Idi maamiris ti bida ti biddutna ket adda metten mabalinna, saan kadi a simmiplot kenkuana a birokenna ti anakna? Wenno panggepna kadi nga ilimed ti amin agingga iti patay? Awan ti nadakamat a kasta. Uray idi nakitana ti tured ti balasitang a nangipudno ti amin kadagiti dadakkelna ken ti panangawat dagiti dadakkelna iti kasasaadna, kasla awan ti nakitak a paripirip nga adda simngay a plano a sapulenna met ti anakna itan ta nakaramut.
Gapu iti anakna a ni Angelica, nalukneng ti pusona kadagiti ubbing ken awanan asawa nga ina, ken dagiti inyanak dagitoy. Ngem awan kadi ti simngay uray apagkanito a pannakailiwna iti anakna ket inkeddengna a sapulenna daytoy? Daytoy ti maysa a nakitak a pagkapsutan ti sarita.
Nageksperimento met ti autor ti “Nil Sine Numine” iti iti sarita a mabalin a makuna a gothic, maysa a genre ti sarita a di unay masagsagid iti Literatura Ilokana. Nupay adda dagiti paset a nag-expository writing tay autor ti Nil Sine Numine, adda puntosna kaniak ta nangtratar iti dalan a di unay masursurot. Naiturongna met iti nasayaat nga ending ti saritana ngem nasken laeng a ma-edit a nasayaat sakbay a maipablaak. Wen, agpayso, adda dagiti banag iti aglawlawtayo a narigat a mailawlawag ngem saan a nasken nga ilawlawag ti autor dayta iti saritana. Umanayen ti panangipakitana iti napasamak iti painting, ti kinadatdatlag ti baka, ken no kasano a naparmek ti baka, a saanen a nasken nga ilawlawagna pay no kasano a napasamak dagitoy. Masapultayo dagiti kakastoy a sarita, uray saantayo a mamati iti kinadatdatlag.
Mabalin nga inusar ti autor ti prinsipio ti Dumaya a yin ken yang babaen dagiti aggayyem a sumasarita ken pintor. Adda dagiti misterioso a pasamak iti lubong a narigat a mailawlawag a kas koma iti itataud ti biag ti naipinta no agaramat ti pintor iti saan a gagangay a materiales iti panagpintana. Kasta met, adda dagiti banag nga agkakanaig a mabalin a saan a makita a dagus ti relasionda agingga iti saan a makita ti bunga daytoy a panagkakanaig. Kasla kastoy ti trinatar ti sarita a “Nil Sine Numine.” Ti pintor ti nangparnuay iti maysa a produkto ti arte a nangidateng iti trahedia iti sumagmamano a biag. Naaddaan iti biag ti impintana a baka a rummuar laeng iti kambas iti naituding a panawen a mainaig iti sikulo ti bulan. Ket kada maaddaan iti biag ti baka, adda maipadamag a matay. Ngem ti kasingedna a mannurat nga adda padasna iti okultismo ti nangsolbar itoy a kinadatdatlag. Nagbalin nga ordinario a painting ti baka iti kamaudiananna.
Kasla nakiro ti panagtaray ti sarita ta narigat a maawatan ti transision daytoy. Saankon a maitudo no ti autor wenno dagiti karakter ti agsarsarita gapu ta awan ti marker no kaano a maipokus ti lente ti naratibo kadagiti ima a mangikurkur-it iti sarita ken kadagiti agbibiag iti sarita. Maysa kadagiti naisalip ti nageksperimento Daytoy ti maysa a genre a saan pay a nadebelop kadatayo. Saan ngata a naan-annayas koma ti taray ti sarita no trinatar ti autor iti kombensional a wagas ti sarita?
Maysa pay nga eksperimental a sarita ti “Lima a Kurengreng ti Ima a Namureng” nga inikkak iti puntos gapu iti maiduma a panangtratar ti autor iti situasion dagiti agak-akem iti maysa nga organisasion. Inyarig ti autor ti organisasion iti maysa a kansion, a kurkurengrengen ti lima a narugit a ramay. Trinatar ti autor dagiti posible a “katatao” dagiti mangidaulo iti maysa nga organisasion ken dagiti posible a “narugit” nga interaksion a mapaspasamak iti ikub daytoy. Uray napintas a samiweng ti makurkurengreng, posible a narugit met gayam dagiti ramay a mangkurkurengreng iti daytoy. Iti umuna a panangbasa, mabalin a saan a makita daytoy kas sarita. No agbasartayo iti tradisional a panagbasa iti sarita, narigat a maapresiar dagiti kastoy a sarita. Nasken a makita ti sibubukel a metapora iti kakastoy a sarita tapno maawatan ti agbasbasa. No adda man moral a maadaw iti daytoy, nasken nga ibuksilan iti sabali a lente tapno makita. Nasken a kitaen ti relasion dagiti ramay iti kansion. Adda pilosopikal a pagbatbatayan ti autor ngem nasken laeng a makayasan ti sarita tapno nabakbaked ti pannakaisuratna. Adu ti nagsangaan ti sarita a mabalin nga ikkaten ngem makapagtakder pay laeng a kas sarita.
Adda dagiti babbai a mangem-em-em lattan iti luada wenno agtalinaedda lattan a maipaspasuli gapu ta impasagepsep kadakuada ti kultura ken kannawidan ti “panagsakripisioda kas babai, asawa, ken ina.” Kastoy ti tradision a nariingan ni Pining, maysa a babai, asawa ken ina, iti sarita a “Cadena de Amor.” Awan ti timek ni Pining iti relasionda nga agassawa. Naikadena iti relasion nga uray awanen ti ayat, nasken nga agtalinaed ta kasta ti rumbeng a mapasamak, kas makita itoy a parapo:
No mano a tawen a kararag ken araraw ken panagdawdawat iti kaasi ti inkamangna iti Namarsua. Awatenna no ania man ti gasatna. No ania ti ipalubos ti Apo. No agtultuloyen ti yaadayo ni Ramon kadakuada wenno agawid ken agpakawan, ninto Apo Dios ti makaammo, kunkunana idi. Pimmanaw ti dawel, simmangpet ni Ramon. Dimmawat ti pammakawan kenkuana. Inawatna, kas iti panangawatna iti ania man a gasatna nga ituding ti Apo. Ken para met laeng kadagiti ubbing ti inaramidna. Maagka, kinuna ni Metring kenkuana. Ngem kalpasan met laeng daydi a dawel, nautobna a naringbawanen ti pagrebbenganna iti pamilia ti nabatbati a panagayatna iti asawana, dayta ti agtaltalinaeden a riknana sipud daydi. Aramiden latta ni Ramon ti kayatna, dina pay ket naigawid ti bagina a nagkuna idi. Pagrebbenganna nga akmen ti ania man nga iturong ti Apo nga akmenna, ta mangsurot dayta iti pagayatanna. Dayta ti napateg kenkuana iti daydi a gundaway. Maysa a nasantuan a gagem a narigat a balusingsingen ti panagtalinaed a sibubukel ti pamiliana.
Kastoy ti “impasagepsep” ti simbaan ken gimong a rumbeng nga akem ti babai kas ina ken asawa. Ngem ania ti napasamak ken Pining? Marikna iti sarita ti trahedia iti biagna iti panangipakita iti autor iti sakit a sagsagabaenna. Nagbalin a pisikal a sakit ti amin ngem uray daytoy a pisikal a sakit ket imbaklayna nga agmaymaysa.
Agpayso a nasayaat a sarita ti “Panagpatubo.” Napintas pay a tema ti trinatarna ta maipapan iti politika uray iti benneg ti edukasion. Impakita ti sarita dagiti nataengan a nalpasen ti gundawayda koma a mangipakita iti galad ken kabaelanda ket nasken nga iteddan iti ub-ubing a henerasion ti gundaway a mangipakita met iti kabaelanda. Maysa a maestra ti dina kayat nga awaten nga adda dagiti moderno a wagas ti panagpatubo iti mula ket ipilitna latta ti tradisional nga ammona. Ti karona, dina maawat nga adda dagiti ub-ubbing a maestro/a a mabalin a nalalaing ngem isuna. Ket gapu iti politika dagiti mangisursuro, apektado dagiti ubing ken dagiti pasalip a pakikontesan dagitoy.
Naannayas ti sarita, naurnos ken kontrolado ti autor ti lenguahena. Ngem ti saludsod, pangkontes kadi daytoy a sarita? No idasigko daytoy kadagiti dadduma a naisalip a sarita, ditoy a naarus ti “Patubo.” Tradisionalen dagiti sarita maipapan iti panagballigi kalpasan a maparmek amin ti bida dagiti nakabalangan iti dalanna. Kastoy pay ti kaaduan a tema dagiti telenobela iti TV ken dagiti drama iti radio. Maibagasan a dagus iti rugi pay laeng nga adda risiris iti nagbaetan ti bida ken ti kontrabida ket namnamaen ngarud a mangabak ti bida iti kamaudiananna. Ti karona, saan a makapnek ti pannakasolbar ti pakontes ta imbes a ditoy ti kaingetan koma a risiris a bassit la koma a puntos ti pangabakan ti bida, pinagbalin ti autor ti kalaban ti ubing a nakisalip nga awan a pulos ti ammona iti panagparamut. Nabilbileg ngata koma daytoy a sarita no nalaing met laeng ti ubing a kaunaan a nakalpas ngem adda laeng maysa nga addang wenno ramen iti panagparamut a nalibtawanna nga isu ti nangabakan ti ubing nga aywan ti bida.
Saanko ngarud a napili ti “Panagpatubo.” Ngem gapu ta nangato ti ranggona kadagiti padak a hurado, inikkak ti puntosna kas sarita ket nagbalin a maikanem idi maranggomi amin dagiti sarita.
Maysa a nadlawko a pagkurangantayo ti panangpasiken iti maysa a sinurat. Agpayso nga adu dagiti agarapaap nga agsurat. Ngem saanna a kayat a sawen a no adda kayatmo nga iparanud ket ammom nga isurat daytoy iti papel, maysakan a mannurat. Naipasagepsep kadatayo dagiti ramen ti maysa a sarita. Ket daytoy ti tradision a pagrikrikusan ita dagiti adu a masursurat. Adda met dagiti mannurat a no dadduma, saanda a sigurado iti tema a sursuratenda ket mayaw-awan la ngarud ti saritada.
Nasiken ti sarita no makayasan amin nga agrungrungarong a di met ngarud mangi-forward itay turong ti sarita.
Adda dagiti napintas nga isyu a natratar kadagiti naisalip ngem kasla awan ti makita a turongen ti mismo a sarita. Napintas koma ti “Ti Manggagamot” no nagtalimudok iti mismo a manggagamud ti sarita. Ngem adu ti nagsangaan daytoy, a napan iti asawana, iti ipagna ken iti biagna idi ubing. Ti impagarupko, gapu ta napapatay ti sukina nga aglaklako gapu ta maipagarup a manggagamud, isu ti pagnguduan ti sarita ngem saan met gayam. Napaneknekan kadi a napapatay tay sukina gapu ta manggagamud wenno biktima laeng ti gura wenno biddut a panagipapan? Gapu iti kaadu ti nagsangaan ti sarita saankon a nakita iti gibusna ti nagbanagan ti krimen maipapan iti napapatay a maatap a manggagamud. Maysa daytoy a napintas koma nga isyu no naiturong a nasayaat ti autor ti saritana.
Maysa pay siguro a pagpampanunotan dagiti agngayangay a mannurat ket no ania dagiti mabalin a suraten a di pay naadakan a tema. Ta no dadduma, adda dagiti tema a kasla nakasimsimple isu a ditay ikankano ta nagbalindan nga ordinario a pasamak iti biagtayo. Mabalin a nairanta a naipaspasuli, nalipatan wenno nakaluban agsipud ta di kayat ti gimong a madakamat. Maysa daytoyen ti isyu ti gender nga ipagarupko a gapu no apay a naala ti “Panagturpos” ti umuna a gunggona. Kinapudnona, isu ti sigud a numeroo 1 iti listaak idi diak pay nabasa ti “Tikboy Tacuboy.” Ngem idi maamirisko ti kinadagsen ti akem ti nagan iti maysa a tao, impanko daytoy iti number 2. Daytoy ti kayatko a sawen iti pannakaiwalwalin. Agpada a di ikankano ti gimong dagiti karakter ti “Panagturpos” ken “Tikboy Tacuboy” ngem kasla nadagdagsen ti isyu ni Tikboy ta awan man la ti nakitak a “redemption” ti bida agingga iti patay. Naited laeng ti “umno” a nagan kenkuana iti lapida iti tanemna, idinto nga uray nakapimpiman ti nagbanagan ti lovelife ti gay iti “Panagturpos,” adda poder daytoy a mangsalbar pay laeng iti “nalunes” a pusona babaen iti gadget nga iggemna. Ken gapu ta silulukat ti naggibusan ti sarita, silulukat met dagiti adu a posibilidad iti biag ti bida.#


text:
Iti Agri-Aqua Pinaka Contest ket nakaaala iti consolation iti ili ti Pinakamabigat wenno kadagsenan nga ube.
Maysa daytoy nga karit kadagiti agmumula iti ube nga iti sumaruno nga Kannawidan iti ili a Sugpon ton ti mangiyalat iti kadadagsenan ken kadadakkelan nga ube iti Ilocos Sur .
Iti met pasalip nga Saniata ti Agtutubo saan met nga nagpaatiw ti kandidata iti ili isu ni Ella Maala, 11 ken Grade 5 iti Sugpon Central School.
Dagitoy ket mangipakita nga iti ili ket supsuportaran na iti ania man nga ganuat nga iyetnag iti Probinsiya nga idadauluan ni Hon. Governor Ryan Luis V. Singson.
Isu ngarud nga masapul iti panagtitinnulong ket panagiinnayat tapno agtultuloy iti panagprogreso iti ili.
Ta iti sumarsaruno pay nga pasalip saan laeng nga makuna nga nakipartisipar tayo no di ket agawid tayo pay nga napnuan ragsak gapuanan ta adda met naiyalat tayo nga mangted pakaitanokan iti ili a Sugpon.